text:
IKURI
O Cei o “Papiloni na Ka Levu”?
E TU ena ivola na Vakatakila eso na vosa era vakaibalebale. (Vakatakila 1:1) Kena ivakaraitaki, e cavuti kina e dua na yalewa e volai e yadrena na yaca “Papiloni na Ka Levu.” E tukuni ni yalewa qo e dabeci ira tiko e dua “na ilala levu, [kei] na veimatanitu.” (Vakatakila 17:1, 5, 15) Me vaka ni sega ni dua na yalewa e rawa ni cakava qo, e macala kina ni tiko na ibalebale kei Papiloni na Ka Levu. Ia e vakaibalebaletaki cei na yalewa saqamua qo?
Ena Vakatakila 17:18, e vakatokai kina na yalewa qo me “koro levu e nodra ranadi na tui kei vuravura.” Na vosa “koro” eda lai vakasamataka kina na bula vakoro, e lewai, qai cicivaki na veika kece e loma ni koro me muria na lawa ni koro. Ia na “koro levu” e cavuti ena Vakatakila e lewai ira sara mada ga na “tui kei vuravura.” O cei e dau vosayaco vakalevu ena noda bula na kawatamata qai vaka me sa lewai ira sara tu mada ga na tui kei vuravura? O lotu. Eda kila vakacava ni o lotu? Eda taroga na taro qo baleta ni dau vosayaco tale ga ena veika e tara na noda bula, na tabana vakapolitiki, kei na tabana ni veivoli.
Ia dikeva mada eso tale na ka e kaya na Vakatakila. Na yalewa e vakatokai tiko me o Papiloni na Ka Levu e sega ni rawa ni vakaibalebaletaki ena tabana vakapolitiki baleta ni kaya na Vosa ni Kalou ni o ira na “tui kei vuravura,” se tabana vakapolitiki ni vuravura qo, era “veiyacovi tawadodonu” tiko kei koya. Na veiyacovi tawadodonu qo e vakaibalebaletaka na nona tokoni ira voli na iliuliu kei vuravura, qo tale ga na vuna e vakatokai kina me “saqamua levu.”
E sega tale ga ni rawa nida tukuna ni o Papiloni na Ka Levu e vakaibalebaletaka na tabana ni veivoli e vuravura baleta ni o ira na “dauveivoli” era yasovaki koya ena gauna sa na vakarusai kina. E tukuni sara mada ga ni o ira na tui kei vuravura kei ira na dauveivoli era na qai raici Papiloni na Ka Levu tu mai “vakayawa.” (Vakatakila 18:3, 9, 10, 15-17) O koya gona, sa rawa nida kaya ni o Papiloni na Ka Levu e sega ni vakaibalebaletaka na tabana vakapolitiki, se tabana ni veivoli, e vakaibalebaletaka ga na tabana vakalotu.
E vakadeitaki tale ni o Papiloni na Ka Levu e vakaibalebaletaka na tabana vakalotu nida raica na kena tukuni ni vakacalai ira tiko na lewe i vuravura ena nona “dau vakatevoro.” (Vakatakila 18:23) Sa rauta me vakatokai o Papiloni na Ka Levu ena iVolatabu me “nodra itikotiko na timoni.” (Vakatakila 18:2; Vakarua 18:10-12) E vakaitavi vakalevu tale ga o koya ena saqati ni sokalou dina, e vakacacani ira na “parofita” kei ira na “yalosavasava.” (Vakatakila 18:24) Na levu ni nona cata na sokalou dina o Papiloni na Ka Levu e vakacacani ira, e vakamatei ira sara mada ga “na ivakadinadina i Jisu” era yalodina tiko. (Vakatakila 17:6) O koya gona, na yalewa e vakatokai tiko me o Papiloni na Ka Levu e vakaibalebaletaka na lotu lasu kece e vuravura, era wili kece kina na lotu era saqata na Kalou o Jiova.


c: text/html

text:
Wase 123
Na nodra itavi na Yalododonu me baleti ira na dauveivakacacani me vaka e vola ko Josefa Simici na Parofita, ni tiko voli vakavesu ena valeniveivesu e Lipati, Misuri. Na wase oqo e tauri mai na dua na ivola ki na Lotu ka volai ena 20 ni Maji, 1839 (raica na ulutaga ni wase 121).
1–6, Me ra kumuna vata na lewe ni lotu ka tabaka na itukutuku ni nodra vakararawataki ka vakacacani; 7–10, Na yalo ga a tauyavutaka na ivakavuvuli lasu, e sa vakavuna tale ga na nodra vakacacani na Yalododonu; 11–17, E vuqa vei ira ena veimatavakabauta kece sara era sa sega ni kila na ka dina.
1 Kei na dua tale, keitou sa vakatura mo ni vakasamataka kevaka e dodonu vei ira na yalododonu kece sara me ra sokumuna na dina kece sara, kei na nodra vakararawataki ka vakacacani mai vei ira na tamata ena Vanua oqo;
2 Ka vakakina na nomudou iyau kece sara kei na veika sa vakacacani, io na vosa e tau mo dou vakacacani kina kei na vakacacani ni kemudou irogorogo kei na nomudou iyauqaqa;
3 Ia mo dou vola tale ga na yacadra kece na tamata era a vakaitavi ena veivakacacani oqori, ena kena levu ga e rawa ni ko ni kila se kunea.
4 De rawa ni lesi e dua na komiti me vaqaqa mai na veika kece oqo, ka vakarautaka na kena itukutuku kei na ivola ni tukuni ka; ia me ra kumuna vata tale ga mai na veika lasu kece sa tabaki oti ka sa kabuwacara tu oqo na kena ivola;
5 Io na veika kece sa tabaki ena mekesini, kei na enisaikolopitia kei na itukutuku makawa lasutaki sa tabaki oti, kei na kena era se qai volai, kei ira era vola, ka me vakaraitaki me kilai na veika ca kecega, na veivakalolomataki, kei na veivakamatei a vakayacori vei ira na tamata oqo—
6 Me da kakua kina ni tabaka walega me kila ko vuravura, ia me da vakaraitaka vei ira na iliuliu ni veimatanitu na nodra ivalavala butobuto ka vakasisila, me iotioti ni noda sasaga me vaka sa vakarota vei keda na Tamada Vakalomalagi, me na qai kilikili kina kei keda na taucoko ni veika sa yalataka tu ni na kacivi koya mai na nona aivunivuni; ka vakakina me na sega na nodra iulubale na lewe ni matanitu ni bera ni qai tala yani na kaukauwa mai na ligana sa kaukauwa sara.
7 Oqori sa noda itavi bibi vua na Kalou, vei ira na agilosi eda na kau mai me da tu e matadra, ka vakatalega kina vei keda, vei ira na watida kei na luveda, io ko ira era sa vakalolovirataki ena rarawa, ena yaluma, kei na kauwai, mai na liga veivakacacani ni laba, na veivakasaurarataki, na veivakatotogani, e tokoni ka vakabekabei ka tutaki tiko mai na yalo koya, ka sa mai vakota dei ki na lomadra na luvedra na nodra ivakavuvuli na qase, era sa vakabauta na veika lasu, ka vakasinaita na vuravura ena veilecayaki, ka sa tubu cake tikoga na kena kaukauwa, sa yaco edaidai me ivurevure ni veika ca kecega, raica sa vutugu ko avuravura taucoko ena bibi ni ivalavala ca.
8 Oqori na aivua kaukamea, sa ivau kaukauwa sara; era sa vaka na iqamu ni liga, na wa sinucodo, na ivesu kei na idre kei eli.
9 O koya sa noda itavi bibi kina ni da sa dinau tu, sega walega vei ira na dui watida kei na luveda, ia vei ira talega na yada kei na luveniyali era sa avakamatei na watidra kei na tamadra ena ruku ni ligana kaukamea;
10 Na kena butobuto kei na ivalavala vakasisila ena sokonu kina ko eli, io ena kidroa ka rairai malumalumu kina, kei na ligana na tevoro ena sautaninini kei na sasakurekure.
11 Ka vakatalega kina ni sa noda itavi bibi ni da sa dinau tu kina vei ira na itabatamata era se qai tubu tiko mai, kei ira kece sa savasava na lomadra—
12 Raica era sa lewe vuqa sara e vuravura ena kedra maliwa na matatamata kecega, na ilawalawa, kei na veimatalotu, era sa avakamatabokotaki ena nodra ivadi qaseqase na tamata, o koya era sa waraka kina me ra veivakaisini, ia era sa sega ga ni kila rawa na ka dina, ni ra sega ni bkila na vanua me ra vakasaqara kina—
13 A ka oqo sa kilikili kina me da oga ka solia na noda bula me rairai mai kina na veika sa avunitaki tu ena butobuto me da kila; io era na vakavotui vakaidina mai lomalagi—
14 Sa dodonu kina me qaravi vagumatua na ka kecega.
15 Me kakua ni dua na tamata e okata na veika oqo me ka wale; raica sa vuqa sara na veika sa vakarautaki tu mai liu me baleti ira na yalododonu, ka na vakatau tiko mai na veika oqo.
16 Ko ni sa kila na wekaqu, ni sa rawa ni avagolei e dua na waqa levu, ena dua ga na uli lailai ena gauna ni cava, io me vagolei yani me saqata na cagi kei na biau lelevu.
17 Oi kemudou na wekaqu lomani, me da kitaka na veika kecega eda rawata ena yalo amamarau; io me da tudei sara ka nuitaka tu ni da na raica na bveivakabulai ni Kalou, io me da raica na ligana ni sa vakaraitaka mai.

robotstxt: allowed

filter: keep


text:
Wase 68
Na veika sa vakatakilai yani mai vei Josefa Simici na Parofita mai Airame, Oaio, ena 1 ni Noveba, 1831, me isau ni masumasu me vakatakilai na lomana na Turaga me baleti iratou o Osoni Aidi, Luke S. Jonesoni, Laimeni E. Jonesoni kei Viliame E. Makilelini E dina ni a vagolei e dua na iwase ni ivakatakila oqo ena vukudratou na lewe va na turaga oqo, e vuqa na lewena e baleta na Lotu raraba. A qai vakarabailevutaki na ivakatakila oqo ena veidusimaki nei Josefa Simici ena kena tabaki na itabataba ni Vunau kei na Veiyalayalati ni 1835.
1–5, Sa vakatokai me ivolanikalou na vosa era tukuna na italatala qase ni lotu ena veivakauqeti ni Yalo Tabu; 6–12, Me ra vunau ka veipapitaisotaki na italatala qase, ena qai soli na ivakatakilakila vei ira sa vakabauta vakaidina; 13–24, Me ra taura na itutu vaka- Bisopi Vakatulewa ko ira na tagane ulumatua ena kawa i Eroni, (oya, me ra taura na idola vakaveiliutaki ni ra bisopi) ena nodratou veidusimaki na Mataveiliutaki Taumada; 25–28, Era sa vakaroti na itubutubu me ra vakavuvulitaka na kosipeli vei ira na luvedra; 29–35, Me ra vakarokorokotaka na Yalododonu na Siga ni Vakacecegu, dau cakacaka vagumatua ka daumasu.
1 Na noqu tamata, ko Osoni Aidi a kacivi ena nona ilesilesi me kacivaka yani na noqu kosipeli tawavakaiyalayala, ena aYalo ni Kalou bula, mai na dua na matatamata ki na dua tale na matatamata, ka vakakina mai na dua na vanua ki na dua tale na vanua, ena nodra ivavakoso na dau caka ca, ena nodra veivalenilotu, me vakamacalataka ka tasereka na ivolanikalou kece sara ki vei ira.
2 Ka mo dou raica, ka kila, ni sa kena ivakaraitaki oqo vei ira kece sara sa tabaki ki na matabete oqo, na kena itavi sa lesi ki vei ira me ra lako yani—
3 Ka sai koya oqo na kena ivakaraitaki vei ira, me ra avosa ni ra sa vakayavalati ena Yalo Tabu.
4 Ia na ka kecega era sa tukuna ena veivakauqeti ni aYalo Tabu sa ivolanikalou, sa loma ni Turaga, sa nanuma ni Turaga, sa vosa ni Turaga, sa domo ni Turaga, ka sa bkaukauwa ni Kalou me ia kina na veivakabulai.
5 Raica, oqo na nona yalayala na Turaga vei kemudou, Oi kemudou na noqu tamata.
6 O koya mo dou marau kina, ka kakua ni arere, ni’u sa tiko vata kei kemudou koi Au na Turaga, kau na tu e yasamudou; ka mo dou na tukuni au yani, io ko Jisu Karisito, ni sai Au na Luve ni Kalou bula, Ni’u a bula e liu, Au bula tiko edaidai, Ka’u na bula tikoga ena gauna mai muri.
7 Sai koya oqo na vosa ni Turaga vei kemudou, vei aOsoni Aidi na noqu tamata, ka vakakina vei Luke Jonesoni na noqu tamata, kei Laimeni Jonesoni na noqu tamata, kei Viliame E. Makilelini talega na noqu tamata, kei ira kece talega na italatala qase yalodina ni noqu lotu—
8 Dou alako yani ki vuravura taucoko, ka bvunautaka na kosipeli vei ira na ctamata kecega, mo dou cakacaka ena ddodonu au sa solia vei kemudou, ka eveipapitaisotaki ena yaca ni Tamada, kei na Luvena kei na Yalo Tabu.
9 Ia ko akoya sa vakabauta ka papitaiso ena bbula, ia ko koya sa sega ni vakabauta ena ccudruvi.
10 Ia ko koya sa vakabauta ena soli vua na aivakatakilakila eso, me vaka sa volai.
11 Ia ena soli vei kemudou mo dou kila na aivakatakilakila ni veigauna, kei na ivakatakilakila ni nona lesu tale mai na Luve ni Tamata;
12 Ia ko ira kecega sa vakadonui ira ko Tamaqu, ena soli vei kemudou na kaukauwa mo dou avauci ira vata ki na bula tawamudu. Emeni.
13 Ia oqo, me baleta eso tale me ikuri ni veiyalayalati kei na ivakaro, sai ira oqo—
14 Era na tu ena veigauna mai muri, ena gauna sa lewa na Turaga, me ra na vakatikori ki na lotu eso tale na abisopi, me ra vakayacora na cakacaka me vakataki koya sa lesi tu;
15 Ia me ra abete levu bula kilikili, ka me ra lesi mai na bMataveiliutaki Taumada ni Matabete i Melikiseteki, vakavo ga kevaka era kawa dina sara nei cEroni.
16 Ia kevaka era kawa dina sara nei aEroni sa nodra dodonu vakalawa me ra bisopi, kevaka era ulumatua tagane ni kawa i Eroni,
17 Ni sa tu vua na ulumatua na dodonu ki na mataveiliutaki ni matabete oqo, ka vakakina na aidola kei na kaukauwa ni matabete vata oqori.
18 E sega ni dua na tamata e tu vua na dodonu vakalawa ki na itutu oqo, me taura na idola ni matabete oqo, vakavo kevaka e acoke dina sara ka ulumatua ena kawa i Eroni.
19 Ia, me vaka ni tu vei ira na abete levu ena Matabete i Melikiseteki na dodonu me vakaitavi ena veitutu kece sara e ra, sa rawa kina ni vakaitavi ena itutu bvakabisopi kevaka e sega ni kune e dua na kawa dina sara i Eroni, ia ena rawa walega kevaka e kacivi, vakatikori ka tabaki ki na kaukauwa oqori, ena ligadratou na Mataveiliutaki Taumada ni Matabete i Melikiseteki.
20 Ia na kawa dina talega i Eroni, e dodonu me ratou lesi koya ko iratou na Mataveiliutaki, ka me kunei ni sa kilikili kaya, me alumuti, ka btabaki ena ligadratou na Mataveiliutaki, kevaka e sega sa sega ni vakadonui vakalawa me vakaitavi ena nona matabete.
21 Ia, ena vuku ni lawa ka vauci kina na nodra dodonu ki na matabete ka veisolisolitaki mai vei tamana ki vei luvena tagane, sa rawa ni ra kaya ni nodra na veilumuti kevaka e rawa ni ra vakadinadinataka na nodra kawa, se kevaka e vakadeitaki ena ivakatakila mai vua na Turaga ena ligadra na Mataveiliutaki sa cavuti e cake.
22 Kei na dua tale, me kakua ni dua na bisopi se bete levu ka na vakatikori me baleta na itavi oqo me vakatarogi se cudruvi me baleta e dua na cala, mai vei iratou ga na aMataveiliutaki Taumada ni lotu;
23 Ia ni sa kunei na nona cala mai vei iratou na Mataveiliutaki oqo, ena ivakadinadina ka sega ni rawa ni vakalasui, me na qai cudruvi;
24 Ia kevaka sa veivutuni me qai avosoti, me vaka na veiyalayalati kei na ivakaro ni lotu.
25 Kei na dua tale, ena veigauna kece ni ra sa vakaluveni na aitubutubu e Saioni, se ena dua tale na kena biteki sa tauyavutaki tu, ka ra qai sega ni cvakavulica vei ira me ra kila na ivakavuvuli ni veivutuni, vakabauta na Karisito na Luve ni Kalou bula, kei na papitaiso kei na isolisoli ni Yalo Tabu ena veitabaki ni liga, ena gauna era sa yabaki dwalu kina, sa koto kina e buradeladra na itubutubu na eivalavala ca.
26 Ni sa na okati oqo me lawa vei ira na lewei aSaioni, se ena dua na kena iteki sa tauyavu tu.
27 Ka me ra na apapitaiso na luvedra me baleta na bbokoci ni nodra ivalavala ca ena gauna era sa yabaki cwalu kina, ka ra ciqoma na veitabaki ni liga.
28 Ka me ra vakavulici ira talega na luvedra me ra dau amasu, ka lako vakadodonu e matana na Turaga.
29 Ka me ra dau rokova talega na lewei Saioni na Siga ni aVakacecegu ka vakatabuya.
30 Ka me ra na nanuma talega na lewei Saioni na nodra cakacaka, ena veigauna kece era lesi kina me ra cakacaka, ena yalodra dina sara; ni na tarogi ira na Turaga, o ira sa vakasavuliga.
31 Oqo, koi au na Turaga au sega ni marautaka eso na lewei Saioni; ni ra sa tu ena kedra maliwa eso na dau avakasavuliga; kei ira talega na luvedra era sa tubu cake tiko ena caka bcala; era sa sega talega ni csegata vagumatua na iyau ni gauna tawamudu, ia sa sinai ena kocokoco na matadra.
32 E sega ni kilikili me yaco tiko na veika oqo, ka me muduki tani sara mai na kedra maliwa; o koya, me lako yani kina na noqu tamata ko Oliva Kaudari ka vunautaka na veika oqo ena vanua ko Saioni.
33 Ka’u sa solia talega vei ira e dua na ivakaro—ko koya sa sega ni adaumasu vua na Turaga ena kena gauna, me na btarogi kina ena nodra turaganilewa na noqu tamata.
34 Raica sa dina ka dodonu na aitukutuku oqo; ia, dou kakua ni talaidredre se bkauta laivi mai kina e dua na tikina.
35 Raica, koi Au na aAlifa kei na Omeka, ka’u na blako vakidacala mai. Emeni.


text:
WASE 122
iOtioti ni Masu i Jisu ena Tabavale e Cake
-
YAGA NI NODRAU KILAI NA KALOU KEI NA LUVENA
-
DUAVATA O JIOVA, JISU, KEI RATOU NA TISAIPELI
Sa vakarautaki ratou voli mai nona yapositolo o Jisu ena nona sa vakarau biubiu ni lomani ratou vakalevu. Qo e tacake i lomalagi qai masuti Tamana: “Moni vakalagilagi luvemuni me rawa ni vakalagilagi kemuni na luvemuni, me vaka na nomuni solia vua me lewa na tamata kece, me na solia tale ga o koya na bula tawamudu vei ira kece oni solia vua.”—Joni 17:1, 2.
E kila o Jisu ni bibi me vakalagilagi na Kalou. Ia e veivakacegui na inuinui ni bula tawamudu e cavuta! E rawa ni yaga vei keda kece na ivoli i Jisu ni sa soli vua “me lewa na tamata kece.” Ia eso ga era na marautaka qori ni kaya o Jisu ena yaga ga nona ivoli vei ira era cakava na ka e cavuta tarava: “Ena rawata na bula tawamudu, o koya e vulica tiko ga na veika me baleti kemuni na Kalou dina duadua ga, kei Jisu Karisito oni tala mai.”—Joni 17:3.
E bibi me kilai rau vinaka sara ga na Tamana kei na Luvena e dua, me veitokani voleka kei rau. E dodonu me vakatotomuria nodrau ivakarau ni rai, qai vakaraitaka na nodrau itovo vakasakiti ni veimaliwai kei ira eso tale. E bibi me vakabauta tale ga ni bibi cake na nona vakalagilagi na Kalou mai na noda vakabulai. E vakabibitaka tale qori o Jisu:
“Au sa vakalagilagi kemuni e vuravura ena noqu vakaotia na cakacaka oni lesia meu cakava. O koya gona Tamaqu, ni vakalagilagi au e yasamuni ena lagilagi a tu vei au niu se tiko e yasamuni ni bera o vuravura.” (Joni 17:4, 5) Io, e kerea o Jisu me vakaturi qai vakalesui vua na bula lagilagi a marautaka tu e liu mai lomalagi.
Ia e nanuma vinaka tu o Jisu na veika e rawata ena nona cakacaka vakaitalatala. E masulaka: “Au sa vakatakila na yacamuni vei ratou oni solia vei au e vuravura. Eratou nomuni, ia oni soli ratou vei au, eratou sa mai muria tale ga na nomuni vosa.” (Joni 17:6) E sega ni cavuta wale ga o Jisu na yaca ni Kalou, Jiova, ena nona cakacaka vakaitalatala. E vukei ratou sara ga nona yapositolo me ratou kila na ibalebale ni yaca qori—nona itovo na Kalou kei na veika e cakava ena vuku ni kawatamata.
Eratou sa kilai Jiova na yapositolo, na itavi i Luvena, kei na veika e vakavulica o Jisu. E kaya ena yalomalumalumu o Jisu: “Niu sa solia vei ratou na vosa oni a solia vei au, eratou sa ciqoma, eratou kila sara ga niu matataki kemuni mai, eratou vakabauta tale ga ni oni talai au mai.”—Joni 17:8.
Sa qai vakamacalataka o Jisu na kedra duidui na nona imuri kei na vo ni lewenivanua: “Au masulaki ratou, au sega ni masulaki vuravura, au masulaki ratou ga oni solia vei au, ni ratou nomuni . . . Tamaqu yalosavasava, ni taqomaki ratou ena vuku ni yacamuni oni a vakatokai au kina, me ratou duavata kina me vaka na nodaru duavata. . . . Au taqomaki ratou qai sega ni dua e vakarusai, vakavo ga o koya e dodonu me rusa,” qori o Jutasa Isikarioti e vakarau soli Jisu.—Joni 17:9-12.
E masulaka tiko ga o Jisu: “E cati ratou o vuravura. . . . Au sega ni kerea moni kauti ratou tani e vuravura, moni taqomaki ratou tiko ena vuku i koya na vunica. Eratou sega ni vakavuravura me vaka ga na noqu sega ni vakavuravura.” (Joni 17:14-16) Eratou bula tu ena vuravura e lewa o Setani na yapositolo kei na so tale na tisaipeli, ia mera kua ni vakavuravura ra qai yawaka na kena ivakarau ca. Mera cakava vakacava qori?
E dodonu mera savasava tiko ga nira digitaki mera tamata ni Kalou, ra qai bulataka na ka dina ena iVolatabu vakaIperiu kei na ka dina e vakavulica o Jisu. E okata o Jisu ena nona qaqanimasu: “Ni vakasavasavataki ratou ena ka dina, e ka dina na nomuni vosa.” (Joni 17:17) Ni toso na gauna, eratou na uqeti vakalou eso na yapositolo me ratou vola na ivola ena okati ena “ka dina” ena vakasavasavataka e dua.
Eso tale era na qai ciqoma na “ka dina.” Qori na vuna e sega ni masulaki ‘ira ga kina na sa tiko rawa’ o Jisu, ia e masulaki ira tale ga ‘era vakabauti koya ena nodra vosa.’ Na cava e kerea o Jisu me baleti ira kece qori? “Mera duavata kece kina, me vaka ga na nomuni duavata kei au kei na noqu duavata kei kemuni Tamaqu, mera duavata tale ga kei kedaru.” (Joni 17:20, 21) Io, erau duavata o Jisu kei Tamana ena ka kece e vakayacori. E masulaka o Jisu mera duavata tale ga va qori nona imuri.
Sa tukuna oti vei Pita kei ratou na vo ni yapositolo o Jisu ni na lako me lai vakarautaka e lomalagi e dua na tikina me nodratou. (Joni 14:2, 3) E masulaka tale ga qori o Jisu: “Tamaqu, au vinakata mera tiko tale ga ena vanua au tiko kina o ira oni solia vei au, mera raica na nomuni vakalagilagi au, ni oni lomani au ni bera na ivakatekivu kei vuravura.” (Joni 17:24) E vakadeitaka e keri o Jisu ni sa bula makawa tu ni bera ni rau vakaluveni o Atama kei Ivi. E lomana tale ga na Luvena duabauga e bulia na Kalou, a qai vakatokai me o Jisu Karisito.
A vakabibitaka o Jisu ena nona iotioti ni masu na yaca i Tamana, nona lomani ratou tale ga na yapositolo na Kalou kei na so tale era na qai ciqoma na “ka dina” ena dua na gauna e muri. E kaya: “Au sa vakatakila vei ratou na yacamuni au na vakatakila tiko ga, me rawa ni ratou veilomani ena loloma vata ga oni lomani au kina, meu duavata tale ga kei ratou.”—Joni 17:26.


text:
Vakaraitaka Nomu Vakabauta—Vakatulewa Vakayalomatua!
“Kerekere tiko ga ena vakabauta, [mo] kua ni vakatitiqa.”—JEME. 1:6.
1. Na cava e vakaleqa na nona vakatulewa vakayalomatua o Keni, cava e yaco kina?
A VINAKATI me vakatulewa o Keni: Me lewa na lomana ivalavala ca, se vakalaiva me lewai koya na ka e cakava. Na veika ena vakatulewataka, ena rawa ni tara na nona bula taucoko. E qai sega ni vakatulewa vinaka o Keni. Na nona vakatulewa kei na ka e cakava e vakavuna na mate i tacina o Epeli, e vakaleqa tale ga na nona veiwekani kei na Dauveibuli.—Vkte. 4:3-16.
2. Na cava e bibi kina meda vakatulewa vakayalomatua?
2 Eda dau vakatulewa tale ga. Sega ni kena ibalebale qori ni noda vakatulewa kece e vauci kina na noda bula. Ia e levu na ka eda vakatulewataka se cakava e rawa sara ga ni tara na noda bula. Nida vakatulewa gona vakayalomatua eda rawa kina ni veiyaloni, sega na veileti se bula rarawa.—Vkai. 14:8.
3. (a) Na cava meda vakabauta meda rawa kina ni vakatulewa vakayalomatua? (b) Na taro cava eda na veivosakitaka?
3 Na cava ena vukei keda meda vakatulewa vakayalomatua? E vinakati meda vakabauta na Kalou, meda kua ni vakatitiqataka nona dau yalorawarawa ni vukei keda meda yalomatua. Meda vakabauta tale ga na Vosa i Jiova, kei na Jemesa 1:5-8.) Eda na nuitaka nona veidusimaki ke da toro volekati koya, da taleitaka tale ga nona Vosa. Nida cakava qori, eda na vakamatauni keda meda rai ena nona Vosa ni bera nida vakatulewa. Ia ena vinaka tiko ga vakacava na ivakarau ni noda dau vakatulewa? Vakacava eda na dei tu ga ena ka eda sa vakatulewataka se mani cava e yaco?noda nuitaka na nona lewa vaka kina na nona ivakasala veiuqeti. (Wilika
VINAKATI NA VAKATULEWA ENA NODA BULA
4. Na cava me vakatulewataka o Atama, leqa cava e basika kina?
4 Ni se qai buli ga na tamata, ena vinakati me vakatulewataka eso na ka bibi. A vinakati me vakatulewataka o Atama me vakarorogo vua na Dauveibuli se o Ivi. E tu vakarau me vakatulewa, ia na cava e qai cakava? Ena veivakamuai i Ivi e ca sara ga nona vakatulewa, mani muduki na bula ena Parataisi, e sega tale ga ni rawata na bula tawamudu. E tekivu sara ga e keri noda bula rarawa na kawatamata. Eda se vakila tu ga qo na revurevu ni nona vakatulewa ca o Atama.
5. Meda raica vakacava na noda dau vakatulewa?
5 Era nanuma eso ni na rawarawa sara na bula ke da sega ni vakatulewa. E va tale ga qori nomu rai? Nanuma tiko ni sega ni buli keda o Jiova meda vaka tu na misini, meda sega ni vakasama se vakatulewa rawa. E vakavulici keda na iVolatabu meda dau vakatulewa vakayalomatua. Ni vinakata o Jiova meda vakatulewa, e sega ni kena inaki meda sotava kina na leqa. Vakasamataka mada eso na kena ivakadinadina.
6, 7. Na cava mera vakatulewataka na Isireli, na cava e dredre kina mera vakatulewa vakayalomatua? (Raica na imatai ni iyaloyalo.)
6 A vinakati vei ira na Isireli nira tiko ena Vanua Yalataki mera vakatulewataka e dua na ka bibi. Mera sokaloutaki Jiova se so tale na kalou. (Wilika Josua 24:15.) Rawa nida kaya ni rawarawa sara na vakatulewa qori. Ia ena vakatau kina nodra bula. Laurai ena nodra gauna na Dauveilewai nira sega ni vakatulewa vakayalomatua na Isireli ena levu na gauna. Era biuti Jiova ra qai golevi ira na kalou lasu. (Dvei. 2:3, 11-23) Dua tale na gauna e muri a vinakati vei ira na tamata i Jiova mera vakatulewa. E vakamatatataka na parofita o Ilaija na ka mera vakatulewataka: Sokaloutaki Jiova se na kalou lasu o Peali. (1 Tui 18:21) E cudruvi ira o Ilaija nira lomalomarua tiko. O rairai nanuma ni na rawarawa nodra vakatulewa ni yaga qai ka vakayalomatua mera sokaloutaki Jiova. Na tamata yalomatua ena sega ni taleitaki Peali se via qaravi koya. Ia era se “lomalomarua tiko” ga na Isireli. E uqeti ira vakayalomatua o Ilaija mera digia na sokalou cecere, oya na nodra sokaloutaki Jiova.
7 Na cava e rairai dredre kina mera vakatulewa vakayalomatua na Isireli? Kena imatai, nira sa sega ni vakabauti Jiova, ra qai talaidredre vua. Era sega ni yavutaka nodra bula ena kilaka dodonu se vuku vakalou, ra sega tale ga ni nuitaki Jiova. Ke laurai ena nodra bula na kilaka dodonu ena vukei ira mera vakatulewa vakayalomatua. (Same 25:12) Kuria qori nodra vakatara sara ga eso tale mera vakamuai ira se vakatulewa ena vukudra. O ira tale ga na tiko ena vanua qori era sega ni sokaloutaki Jiova, era vakamua na nodra vakasama na Isireli mera vakamuri ira na ilala levu era dau sokalou lasu. Ia sa vakaroti ira voli mai o Jiova ena dua na gauna balavu ni na rawa ni yaco qori.—Lako 23:2.
MERA VAKATULEWA VEI KEDA ESO TALE?
8. Na ka bibi cava eda vulica ena kedra itukutuku na Isireli?
8 E matata ena ivakaraitaki eda sa dikeva oti qori na ka meda vuli kina. Meda na vakatulewa yadua sara ga, ia ke da via vakatulewa vakayalomatua se me donu na noda digidigi, meda yavutaka ga ena noda kilaka vakaivolatabu. E uqeti keda kina na Kalatia 6:5: “Nida na dui colata ga na noda itavi.” (Vmr.) Me kua ni dua tale e vakatulewa ena vukuda. Ia meda vulica na ka e donu ena matai Jiova, meda cakava sara.
9. Na cava e vakarerevaki kina mera vakatulewa ena vukuda eso?
9 Na cava e vakarerevaki kina mera vakatulewa ena vukuda eso tale? E rawa nira veivakamuai noda ilala meda vakatulewa cala. (Vkai. 1:10, 15) Ke mani vakacava sara na nodra veiuqeti eso, e se noda itavi tiko ga meda muria na noda lewaeloma e vakavulici ena iVolatabu. Ke da vakalaiva mera vakatulewa ena vukuda eso, eda sa “muri ira” sara tiko ga. Eda na vakatulewa, ia e rawa ni tini ga ena leqa.
10. Na cava e vakasalataki ira kina e Kalatia o Paula?
10 A vakasalataki ira e Kalatia na yapositolo o Paula ena ca ni nodra nuitaki ira eso tale mera vakatulewa ena vukudra. (Wilika Kalatia 4:17.) Eso ena ivavakoso era vakatulewa ena vukudra eso tale mera kua ni muri ira na yapositolo. Na vuna? Era kocokoco ra qai vinakata na itutu. Era siova na ka e sega ni dodonu mera cakava, ra sega tale ga ni doka na nodra itavi na tacidra vaKarisito mera vakatulewa ga vakataki ira.
11. Eda na vukei ira vakacava eso tale nira vakatulewa?
11 E ivakaraitaki vinaka o Paula ni 2 Korinica 1:24.) Mera cakava tale ga qori na qase ni ivavakoso nikua nira veivakasalataki ena ka mera dui vakatulewa ga kina na tacida. Era marau ni vukei ira na qelenisipi ena itukutuku e yavutaki ena iVolatabu. Ia era qarauna mera dui vakatulewa yadudua ga na tacidra. E dodonu mera cakava ga qori, nira na tamusuka ga na ka era tea. Ia qo na ka bibi eda vulica: Eda rawa ni vukei ira eso tale nida dusimaki ira ena ivakasala se ivakavuvuli vakaivolatabu. Me qai nodra ga na vakatulewa. Ena yaga ke ra vakatulewa vakayalomatua. Meda kua sara ga ni nanuma ni tu vei keda na dodonu meda vakatulewa ena vukudra na tacida.doka na nodra dodonu ni vakatulewa eso tale. (Wilika
NIDA MURI LOMADA GA ENA NODA VAKATULEWA
12, 13. Na cava e rerevaki kina meda muri lomada ga nida cudru tu se yalolailai?
12 E levu era dau tukuna va qo: Muria ga na lomamu. Ia e vakarerevaki toka qori, e sega tale ga ni vakaivolatabu. E vakaroti keda na Vosa ni Kalou meda kua ni muria na lomada ivalavala ca se ka ga eda vakasamataka nida vakatulewa. (Vkai. 28:26) E volaitukutukutaki tale ga kina na ca ni muri lomada. Na vuna? Ni “dau veivakaisini duadua ga na loma ni tamata qai rerevaki.” (Jere. 3:17; 13:10; 17:9; 1 Tui 11:9) Ni tukuni gona meda muria ga na lomada, cava e kena ibalebale?
13 E bibi na ivakarau ni lomada na lotu vaKarisito, nida vakaroti meda lomani Jiova ena lomada taucoko, meda lomani ira tale ga na kainoda me vaka noda lomani keda. (Maciu 22:37-39) E laurai ena itukutuku vakaivolatabu ena parakaravu sa oti na ca ni noda vakalaiva na ivakarau ni lomada me lewa na noda vakasama kei na ka eda cakava. Kena ivakaraitaki, cava e rawa ni yaco nida vakatulewa ena gauna eda cudru kina? Macala ga ni dau tini ca. (Vkai. 14:17; 29:22) Vakacava ke da yalolailai tu, eda rawa ni vakatulewa vinaka? (Tiko 32:6-12; Vkai. 24:10) Nanuma tiko ni veiuqeti na Vosa ni Kalou ni ka vakayalomatua meda “bobula ina lawa ni Kalou.” (Roma 7:25) E matata ni rawa ni vakacalai keda na ivakarau ni lomada ke da vakatara me lewa na veika bibi eda vakatulewa kina.
GAUNA ME VEISAU KINA NOMU RAI
14. Eda kila vakacava ni veiganiti meda dau veisautaka noda vakatulewa ena so na gauna?
14 E vinakati meda vakatulewa vakavuku. Ia sega ni kena ibalebale qo meda sa dei tu ga ena ka eda vakatulewa kina. So na gauna ena vinaka meda vakasamataka tale, de dua ena veiganiti me veisau. Dikeva mada na nodra ivakaraitaki na lewe i Ninive ena gauna i Jona. “Ni raica na Kalou dina na ka era cakava, nira vakanadakuya na nodra ivakarau ca, e vakasamataka tale o koya na ca e tukuna me cakava vei ira, qai sega ni cakava.” (Jona 3:10) Ni raica o Jiova nodra veivutuni, e veisautaka na nona vakatulewa. Na nona cakava qori, e vakavotuya kina nona yalorawarawa, yalomalumalumu, kei na nona dau yalololoma. E sega tale ga ni vakatulewa o Jiova ni cudru tu, qo na ka era dau vakaraitaka e levu.
15. Na cava ena rairai vakavuna meda veisautaka noda vakatulewa?
15 E dau vinaka meda vakasamataka 1 Tui 21:20, 21, 27-29; 2 Tui 20:1-5) Se so na itukutuku vou e vakatakilai mai ena rairai vakavuna meda veisautaka noda vakatulewa. A vakacalai o Tui Tevita ena itukutuku lasutaki me baleta na makubui Saula o Mefiposeci. Ia ni sa qai kila na kena dina, e veisautaka nona vakatulewa. (2 Sam. 16:3, 4; 19:24-29) E ka vakayalomatua tale ga meda cakava qori ena so na gauna.tale ena so na gauna na ka eda vakatulewataka se digia. De dua e veisau na ituvaki. E veisautaka nona vakatulewa o Jiova ni veisau na ituvaki. (
16. (a) Na cava eso na ivukevuke yaga meda vakatulewa kina vakayalomatua? (b) Na cava meda dikeva kina na vakatulewa eda sa cakava oti?
16 E veivakasalataki na Vosa ni Kalou meda kua ni dau vakatulewataka vakusakusa na veika bibi. (Vkai. 21:5) Nida vakasamataka vinaka na vakatulewa bibi meda cakava, ena rawa ni marautaki kina noda bula. (1 Ces. 5:21) Mera dau saga na ulunivuvale mera vakekeli ena iVolatabu kei na ivola vakaivolatabu, me kauaitaka tale ga na nodratou rai na nona lewe ni vuvale ni bera ni vakatulewa. A cakava qori o Eparama ni uqeti koya na Kalou me rogoci watina. (Vkte. 21:9-12) Mera dau vakekeli tale ga na qase ni ivavakoso. Ke ra yalorawarawa qai yalomalumalumu, era na sega ni madua ni muria na itukutuku vou se itukutuku veiganiti ena vinakati kina mera veisautaka nodra vakatulewa. Dodonu mera tu vakarau ni veisautaka nodra rai ke veiganiti, ena vinaka tale ga meda vakatotomuri ira. Ena rawati kina na veiyaloni kei na tuvatuvanaki vinaka ena ivavakoso.—Caka. 6:1-4.
VAKAYACORA SARA NOMU VAKATULEWA
17. Ena vinaka vakacava na noda vakatulewa?
17 Eso na vakatulewa e bibi sara vei ira na kena vo. E vinakati kina na vakasama vakatitobu kei na masu. Me vaka na nodra vakatulewataka eso na lotu vaKarisito mera vakawati se sega, o cei tale ga mera vakawatitaka. Dua tale na vakatulewa bibi e vu ni veivakalougatataki, oya me veiqaravi vakaitalatala vakatabakidua e dua kei na sala me cakava kina qori. Ena vinakati me nuitaki Jiova vakatabakidua ni na veidusimaki vakavuku. (Vkai. 1:5) E bibi gona me dikevi na ivakasala vakaivolatabu me idusidusi vinaka duadua, me qara tale ga na veidusimaki i Jiova ena masu. Meda nanuma tale ga ni o Jiova ena solia vei keda na itovo e vinakati meda vakatulewa kina me salavata kei na nona inaki. Nida vakatulewa bibi e vinaka meda taroga: ‘E laurai ena noqu vakatulewa niu lomani Jiova? Ena vakilai kina ena noqu vuvale na marau kei na vakacegu? Ena laurai kina niu dau vosota, au yalovinaka tale ga?’
18. Na cava e vinakata kina o Jiova meda vakatulewa ga vakataki keda?
18 E sega ni vakasaurarataki keda o Jiova meda lomana da qai qaravi koya. Qori me noda vakatulewa ga. E salavata qori kei na galala ni vakatulewa e solia vei keda o koya, e doka tale ga noda itavi kei na noda dodonu meda ‘digia’ meda qaravi koya se sega. (Josua 24:15; Dauv. 5:4) Ia e vinakata meda vakayacora sara na ka eda vakatulewataka e yavutaki ena nona veidusimaki. Na noda vakabauta na sala i Jiova kei na nona ivakavuvuli e vakarautaka ena nona loloma, eda rawa ni vakatulewa vakavuku, eda na dei tale ga ena sala meda muria.—Jeme. 1:5-8; 4:8.


text:
Taro Na Dauwiliwili
E tukuna o Jisu vei ira na Setoki ni o ira na vakaturi “era na sega ni vakawati.” (Luke 20:34-36) Vakacava e dusi ira tiko na vakaturi e vuravura o Jisu?
Era na rairai vinakata mera duavata tale kei watidra e vakaturi ena vuravura vou. E tukuna e dua na turaga sa dawai: “Keirau sega ni vinakata kei watiqu me tagutuvi na neirau vakawati. Keirau vinakata ga me keirau duavata vakaveiwatini ena sokalou me tawamudu. E sega vakadua ni yali vei au na rai qori.” Vakacava e tiko na vuna vinaka meda nuitaka kina nira na vakawati tale o ira na vakaturi? Eda sega ni rawa ni vakadeitaka na kena isau.
Sa vakayabaki na kena vakamacalataki tiko ena noda ivola, ni ka e tukuna o Jisu me baleta na veivakaturi kei na vakawati e rairai dusia tiko na veivakaturi ena vuravura vou kei ira na vakaturi era na sega ni vakawati. * (Maciu 22:29, 30; Mari. 12:24, 25; Luke 20:34-36) Eda sega ni rawa ni vakadeitaka sara qori, ia vakacava e dusia tale tiko ga na vosa i Jisu na veivakaturi i lomalagi? Meda dikeva mada qo na ka e tukuna.
Vakasamataka mada qo. (Wilika Luke 20:27-33.) O ira na Setoki era sega ni vakabauta na veivakaturi, era saga mera coriti Jisu ena nodra taroga na veika me baleta na veivakaturi kei na vakawati vakaveiwekani. * E tukuna vei ira o Jisu: “Era vakawati na tamata ni vuravura qo, ia o ira era vakadonui mera bula ena gauna se bera mai kei na vakaturi mai na mate, era na sega sara ni vakawati. Era na sega mada ga ni mate tale nira na vakataki ira na agilosi. Ena nodra vakaturi tale ga era sa na luve ni Kalou.”—Luke 20:34-36.
Na cava e tukuni kina ena noda mekesini ni rairai dusia tiko o Jisu na veivakaturi e vuravura? E yavutaki tiko qori ena rua na vakasama bibi. Kena imatai, e kilai mai na ka eratou tukuna na Setoki ni ratou vakaibalebaletaka tiko na veivakaturi e vuravura, eratou nanuma ni isaunitaro i Jisu ena duavata kei na nodratou rai. Kena ikarua, na ka e qai sauma o Jisu e dusi ratou na peteriaki o Eparama, Aisake, kei Jekope—nira na vakaturi kece mera bula e vuravura.—Luke 20:37, 38.
Ia e rawa ni vakaibalebaletaka tale ga o Jisu na veivakaturi e lomalagi. Eda na kila vakacava qori? Meda dikeva mada e rua na matavosa qo.
‘O ira na vakadonui mera bula era na vakaturi mai na mate.’ O ira na lumuti yalodina e ‘ganita me soli vei ira na matanitu ni Kalou.’ (2 Ces. 1:5, 11) Era okati mera yalododonu ena vuku ni soro i Jisu, era na sega ni mate me vakataki ira na ivalavala ca. (Roma 5:1, 18; 8:1) O ira qo era vakatokai mera “marau era yalosavasava” qai ganiti ira mera vakaturi e lomalagi. (Vkta. 20:5, 6) Ia era na vakaturi tale ga e vuravura o ira na “sega ni yalododonu.” (Caka. 24:15) Vakacava e ‘ganiti’ ira tale ga qori mera vakaturi?
“Era na sega mada ga ni mate tale.” E sega ni tukuna o Jisu: “Era na sega tale ni mate.” E tukuna ga: “Era na sega mada ga ni mate tale.” Eso tale na ivakadewa era biuta “sega ni rawai tale vei mate” se “e sega ni kaukaua vei ira o mate.” O ira na lumuti era vakacavara ena yalodina na nodra bula e vuravura era vakaturi i lomalagi ra qai sega mada ga ni mate tale. (1 Kor. 15:53, 54) Sa na sega tale na kaukaua i mate vei ira na vakaturi i lomalagi. *
Nida vakasamataka na veika e tukuna o Jisu, na cava eda taura rawa? Na nona tukuna me baleta na vakawati kei na veivakaturi e rawa ni dusia tiko na veivakaturi e lomalagi. Ke dina qori, e levu na ka eda rawa ni kila me baleti ira na vakaturi mera bula i lomalagi: Era sega ni vakawati, era na sega ni mate, eda rawa ni kaya tale ga nira vaka na agilosi—na ka bula vakayalo era bula e lomalagi. Ia e basika kina e vica na lomatarotaro.
Kena imatai, na cava na vuna e vakaibalebaletaka kina o Jisu na veivakaturi e lomalagi ni sauma nodra taro na Setoki, me vaka nira vakasamataka tiko na veivakaturi e vuravura? Eso na gauna e sega ni dau sauma vakadodonu o Jisu nodra taro na dau veibeitaki. Kena ivakaraitaki, nira vakaroti koya na Jiu me cakamana, e tukuna vei ira: “Ni talaraka na valenisoro qo, au na qai tara tale ena tolu na siga.” E kila vinaka tu o Jisu nira vakasamataka tiko na valenisoro vakayago, “ia ni cavuta na valenisoro a vakaibalebaletaka tiko na yagona.” (Joni 2:18-21) De dua a sega ni vinakati vei Jisu me sauma nodra taro na Setoki dauveivakaisini, nira sega ni vakabauta na veivakaturi se na nodra bula dina tiko na agilosi. (Vkai. 23:9; Maciu 7:6; Caka. 23:8) Ia a rairai via vakaraitaka vei ira na ka dina me baleta na veivakaturi e lomalagi, ni na yaga vei ira nona tisaipeli yalodina, nira na rawata na icovi qori ena dua na gauna e muri.
Kena ikarua, na cava e tinia kina nona vosa o Jisu ena nona cavuti ratou o Eparama, Aisake, kei Jekope eratou na vakaturi me ratou bula e vuravura? (Wilika Maciu 22:31, 32.) Meda nanuma tiko ni a cavuta taumada o Jisu na ka e baleti ratou na peteriaki ena veivosa qo: “Me baleta nodra vakaturi na mate.” Na ka e tukuni qori e rawa ni veisautaka na noda rai. Sa qai lavetaka mai o Jisu na ivola i Mosese era dau tukuna na Setoki nira muria. E vakayagataka o Jisu na vosa i Jiova vei Mosese ena vunikau e kama me vakadinadinataki kina na veivakaturi—e vuravura—ni nona inaki sara ga na Kalou.—Lako 3:1-6.
Kena ikatolu, ke dusi ira na vakaturi i lomalagi na vosa i Jisu me baleta na veivakaturi kei na vakawati, kena ibalebale beka oya nira na vakawati o ira na vakaturi e vuravura? E sega ni sauma vakadodonu na taro qori na Vosa ni Kalou. Ke tukuna tiko o Jisu na veivakaturi e lomalagi, kena ibalebale e sega ni matata se ra na vakawati ena vuravura vou o ira na vakaturi kina.
Ia ena gauna mada ga qo, eda kila ni tukuna na Vosa ni Kalou ni na tinia o mate na ivau ni vakawati. Me kua gona ni lomaleqataka e dua na dawai nona vakatulewataka me vakawati tale. Qori e nona vakatulewa sara ga, me kua ni vakalewai ena nona qara e dua tale na kena isa.—Roma 7:2, 3; 1 Kor. 7:39.
Eda kila ni levu na taro eda na via taroga me baleta na bula ena vuravura vou. Ia meda kua ni lai vaqaqa sara na isau ni taro kece qori, meda waraka ga. Qo ga na ka eda rawa ni vakadeitaka: Era na marau o ira na talairawarawa, ni o Jiova ena vakaceguya na lomadra kei na ka era vinakata ena sala vinaka duadua.—Same 145:16.
^ para. 4 Raica na Watchtower, 1 June, 1987, tabana e 30-31.
^ para. 5 Ena gauna vakaivolatabu, ni dua na turaga e mate qai sega na luvena, e kena ivakarau me vakawatitaka na nona yada o tacina se tuakana me rawa ni bula tiko ga kina na nona kawa.—Vkte. 38:8; Vkru. 25:5, 6.
^ para. 9 O ira na vakaturi e vuravura era na rawata na bula tawamudu, ia era na sega ni vakaturi ena yago tawamate rawa. Vulica na kedrau duidui na yago tawamate rawa kei na bula tawamudu, ena Watchtower, 1 Epereli, 1984, tabana e 30-31


text:
IDONISIA
Painia Lavotaki me Limasagavulu Vakacaca na Yabaki
Alisten Lumare
-
SUCU 1927
-
PAPITAISO 1962
-
KENA ITUKUTUKU A turaganiovisa tu e liu, a qai dua na painia lavotaki me 50 vakacaca na yabaki.
AU LESI ena 1964 meu lai painia lavotaki e Manokwari, West Papua, ena ivavakoso era tusaqata tiko vakaukaua na italatala. Niu yaco ga e kea, e lakovi au sara yani ena noqu vale e dua na italatala ni lotu Tawase.
E kailavaka: “Au na talaraka na vale qo, au na vakawabokotaki ira tale ga na iVakadinadina i Jiova e Manokwari.”
Au sega ni rere ena ituvaki e yaco qori niu a ovisa tu e liu. Au vosa vakayalovinaka ga vua, e biubiu sara.—1 Pita 3:15.
A se walu ga na dautukutuku ena gauna ya e Manokwari. Ia ena gauna qo, ni oti e 50 vakacaca na yabaki, sa vitu na ivavakoso ena yasayasa ya. Era tiko ena soqo ni veiwasewase ena 2014 e sivia na le 1,200. Dua na ka noqu marau niu raica na veika sa cakava o Jiova ena vanua tu yawa qo.


text:
Na iVolatabu e Rawarawa Noda Kila
“E bula na vosa ni Kalou.”—IPER. 4:12.
SERE: 37, 116
1. (a) Na itavi cava e lesia na Kalou vei Atama? (b) Era vakayagataka vakacava na tamata ni Kalou na isolisoli ni vosa me tekivu mai na gauna qori?
E SOLIA vei keda na Kalou o Jiova na isolisoli ni vosa. Ni biuti Atama ena were o Iteni, e lesia vua e dua na itavi e vauci kina na vosa, oya me vakayacani ira na manumanu. E vakayagataka o Atama na nona vakasama kei na kila me vakayacani ira kina. (Vkte. 2:19, 20) Tekivu ena gauna qori, era vakayagataka tiko ga na tamata ni Kalou na isolisoli ni vosa mera vakacaucautaki Jiova kina ra qai vakatakila na yacana. Ena gauna qo, e yaga na isolisoli ni vosa me vakadewataki kina na iVolatabu mera kilai Jiova kina e levu.
2. (a) Na yavu cava e muria na Komiti ni iVolatabu na New World Translation? (b) Cava eda na veivosakitaka ena ulutaga qo?
2 E levu tu na vakadewa ni iVolatabu, ia e sega ni donu kece nodra vakadewataka na vakasama e tiko ena vosa taumada. Ena veiyabaki ni 1940 e vakarautaka na Komiti ni iVolatabu na New World Translation, na yavu ni vakadewa sa muri tiko ena 130 vakacaca na vosa. Oya me: (1) Vakarokorokotaka na yaca ni Kalou ni vola tale ena kena vanua donu ena iVolatabu. (Wilika Maciu 6:9.) (2) Vakadewataka vakadodonu na matavosa ena vakasama taumada ke rogo matau. Ke sega, vakadewataka ga na kena ibalebale. (3) Vakayagataka na vosa matau, e kilai rawarawa meda via wilika tu ga. * (Wilika Niemaia 8:8, 12.) Meda raica mada na kena muri na yavu qori ena New World Translation ni 2013 kei na so tale na vakadewa.
ROKOVA NA YACA NI KALOU
3, 4. (a) Na ivolavivigi makawa cava e kune kina na Tetragrammaton? (b) Cava era cakava e levu na vakadewa ena yaca ni Kalou?
3 O ira na dikeva na ivolavivigi makawa ni iVolatabu vakaIperiu me vaka na iVolavivigi ni Waitui Mate, era kurabuitaka ni levu kina na Tetragrammaton, qori na va na matanivola vakaIperiu ni yaca ni Kalou. E sega ni kune ga na yaca ni Kalou ena ivolavivigi makawa vakaIperiu, e kune tale ga ena vica na ilavelave ni Septuagint vaKirisi ena ikarua ni senitiuri B.G.V. ina imatai ni senitiuri G.V.
4 E macala ni dodonu me tiko na yaca ni Kalou ena iVolatabu, ia e levu na vakadewa era bokoca na yaca qori. Kena ivakaraitaki, ni oti ga e rua na yabaki na kena sevutaki na New World Translation of the Christian Greek Scriptures ena 1950, e tabaki sara ena 1952 na vakadewa vakavoutaki ni American Standard Version. Na vakadewa taumada ni American Standard Version ni 1901 e vakayagataka na yaca ni Kalou, ia na itabataba vakavoutaki qo ni 1952 e bokoca na yaca ni Kalou. Na vuna? E volai ena kena ivakamacala taumada: ‘E sega ni dodonu mera vakayagataka raraba na veimatalotu vaKarisito e dua na yaca me vakaduiduitaka na Kalou dina duadua ga.’ Qori tale ga na ka era muria e levu na vakadewa ena vosa vakavalagi kei na so tale na vosa.
5. Na cava e bibi kina me tiko na yaca ni Kalou ena iVolatabu?
5 Na cava meda kauaitaka kina na kena volai se boko na yaca ni Kalou? Na dauvakadewa vinaka e kila na nona inaki o koya e vakavuna na iVolatabu, qori e dodonu me lewa na ka e vakadewataka. E vakaraitaka e levu na tikinivolatabu ni bibi na yaca ni Kalou kei na kena rokovi. (Lako 3:15; Same 83:18; 148:13; Aisea 42:8; 43:10; Joni 17:6, 26; Caka. 15:14) Na Kalou o Jiova e vakavuna na volai ni iVolatabu, e uqeti ira na vola mera vakayagataka na yacana. (Wilika Isikeli 38:23.) Ni boko na yaca e basika vakavica na udolu ena ivolavivigi makawa, e beci kina o koya e vakavuna.
6. Na cava e volai kina na yaca ni Kalou ena ono tale na vanua ena New World Translation?
6 Dua na ka na levu ni ivakadinadina e tu nikua e dusia ni dodonu meda vakayagataka na yaca ni Kalou. Kena ivakaraitaki, na itabataba vakavoutaki ni New World Translation ni 2013 e volai kina vaka7,216 na yaca ni Kalou. Ni vakatauvatani kei na vakadewa ni 1984, sa vakacurumi na yaca ni Kalou ena 6 tale na vanua. E lima e vakacurumi ena 1 Samuela 2:25; 6:3; 10:26; 23:14, 16. E caka qori baleta ni kune na yaca ni Kalou ena iVolavivigi ni Waitui Mate, sa 1,000 na yabaki na kena dede ni vakatauvatani kei na ivolavivigi vakaIperiu era vola na Masorete. Ni dikevi vinaka tale na ivolavivigi makawa, e kune na yaca ni Kalou ena dua tale na tikinivolatabu, qori na Dauveilewai 19:18.
7, 8. Na cava na ibalebale ni yaca i Jiova?
* Dau vakamacalataka na noda ivola ena veigauna sa oti na ibalebale ni yaca qo kei na Lako Yani 3:14, e kaya: “Au na Cakava na ka ga au Vinakata.” Oya na vuna e vakamacalataki kina ena vakadewa ni 1984 na ibalebale ni yaca qori, me o koya e “dau vakayacora nona vosa ni yalayala.” * Ia e vakamacalataki ena iKuri A4 ni vakadewa ni 2013: “E okati gona na vakasama qo ena yaca Jiova, ia e sega ni yalani ga ena ka e vinakata me cakava. E okati tale ga kina na ka e vinakata me yaco ena veika e bulia kei na vakayacori ni nona inaki.”7 E bibi vei keda na lotu vaKarisito dina na yaca ni Kalou o Jiova. Na ivakamacala vou ni yaca ni Kalou e tiko ena ikuri ni Vakadewa ni Vuravura Vou 2013. E kila na Komiti ni iVolatabu na New World Translation ni yavutaki na yaca qori ena vu vakaIperiu e kena ibalebale, “O Koya e Vakavuna me Yaco.”
8 E vakayagataki ira nona ibulibuli o Jiova ena vakayacori ni nona inaki. Me salavata kei na ibalebale ni yacana, e lesi Noa me taya na waqa, o Pisalieli me matai, o Kitioni me dauvala qaqa, kei Paula me nodra yapositolo na veimatanitu. Io, e vakaibalebale na yaca ni Kalou vei ira na nona tamata. Qo na vuna e vakayagataka kina na yaca ni Kalou na Komiti ni iVolatabu na New World Translation.
9. Na cava e vakabibitaki kina me vakadewataki na iVolatabu ena veimataqali vosa?
9 Era rokova tale ga na yaca ni Kalou e 130 vakacaca na vosa e vakadewataki kina na New World Translation, nira vola ena vanua dodonu me tiko kina ena iVolatabu. (Wilika Malakai 3:16.) Ia e levu tale na vakadewa era bokoca na yaca ni Kalou, era sosomitaka ena icavuti me vaka na “Turaga” se dua tale na kalou era kila. Oya na vuna e vakabibitaka kina na iLawalawa Dauvakatulewa me vakadewataki qai veisoliyaki na iVolatabu e rokova na yaca ni Kalou.
VAKADEWA DONU QAI MATATA
10, 11. Na leqa cava e basika ni vakadewataki na New World Translation ena so tale na vosa?
10 E sega ni rawarawa na kena vakadewataki na iVolatabu ena levu tale na vosa. Kena ivakaraitaki, e muria na New World Translation na ka e caka ena so tale na iVolatabu vakavalagi, ni vakayagataka na vosa vakaIperiu na “Seoli” ena so na tikinivolatabu me vaka na Dauvunau 9:10. E dau volai va qo: “Ni sega na cakacaka se na vakasama se na kilaka se na vuku e Seoli, na vanua o lako tiko kina.” Qori tale ga nodra leqa na daunivakadewa ena so tale na vosa: Na vosa “Seoli” era sega ni kila na dauwiliwili ni sega ni tiko ena nodra ivolavosa, e vaka na yaca ni vanua. E mani vakadonui mera vakadewataka na ibalebale ni vosa “Seoli” kei na vosa vaKirisi “Etesi” me matata, oya “na iBulubulu.”
11 Ena so tale na vosa, e vakavu veilecayaki nira vakadewataka na vosa vakaIperiu na neʹphesh kei na vosa vaKirisi na psy·kheʹ me “yalo.” Na vuna? Ena nanumi kina ni dua na ka e bula tiko ni sa mate na tamata. E mani vakadonui me vakadewataki na vosa qori me vakatau ena ka e vakamacalataki tiko, e vakamacalataki tale ga na kena ibalebale ena ikuri ni iVolatabu vakavalagi na New World Translation of the HolyScriptures—With References. Io, sa vakamatatataki ga na kena ibalebale ena tikinivolatabu, qai biu ena ivakamacala e ra eso tale na kena ivakamacala.
12. Na veisau cava tale e vakayacori ena New World Translation ni 2013? (Raica tale ga na ulutaga “Vakavoutaki na iVolatabu na New World Translation,” ena itabataba qo.)
12 E kilai ena nodra taro na daunivakadewa ni dredre mera kila na ibalebale ni so na tikinivolatabu. Ena Seviteba 2007, e vakadonuya kina na iLawalawa Dauvakatulewa me vakavoutaki na iVolatabu vakavalagi. Ni vakayacori tiko na cakacaka qori, e dikevi tale kina e vica vata na udolu na nodra taro na daunivakadewa. E veisautaki na vosa makawa vakavalagi, dua tale ga na cakacaka levu na kena sagai me donu, matata, qai kilai rawarawa na tikinivolatabu. Ni muri na ka era vakayacora na daunivakadewa ena so tale na vosa, e vagatari kina na iVolatabu vakavalagi.—Vkai. 27:17.
VAKAVINAVINAKA LEVU
13. Na cava era kaya eso me baleta na vakadewa ni 2013?
13 Na cava era kaya e levu ena vakadewa ni New World Translation? Levu era volavola ina itikotiko liu mai Brooklyn. Qo na ka e vakamacalataka e dua na tacida yalewa, e tautauvata tale ga kei na nodra nanuma e levu: “Na iVolatabu e vaka na katoniyau e sinai tu kina na iukuuku talei. Na matata ni ka eda wilika ena Vosa i Jiova nida vakayagataka na vakadewa vakavoutaki ni 2013 e vaka ga nida dikeva yadua na iukuuku talei, eda qoroya na kena matata, irairai, rokana, kei na kena totoka. E yaga dina vei au na iVolatabu e vakadewataki ena vosa rawarawa meu kilai Jiova vinaka kina, me vaka na tama e mokoti au toka ni wilika vei au na nona vosa e veivakacegui.”
14, 15. E yaga vakacava na kena vakadewataki na New World Translation ena so tale na vosa?
14 Era vakavinavinakataka tale ga na New World Translation o ira na vosa tale eso. E kaya e dua na kenaturaga mai Sofia, Bulgaria, me baleta na vakadewa vakaBulgaria: “Sa vica vata na yabaki noqu wilika na iVolatabu, ia na vakadewa qo e rawarawa, e tara sara ga na lomaqu.” E kaya tale ga e duana tacida yalewa vosa vakaAlbania ena gauna e taura kina na nona iVolatabu: “Totoka dina meu rogoca na Vosa ni Kalou ena vosa vakaAlbania! Eda kalougata ni vosa vei keda o Jiova ena noda vosa ga!”
15 Ena levu na vanua, levu e sega na nodra iVolatabu ni saulevu, ia dua na kalougata levu nira sa yadua na iVolatabu. E kaya e dua na itukutuku mai Rwanda: “Dua na gauna balavu era sega ni toso e levu na vuli iVolatabu ni sega na nodra ilavelave. Era sega ni volia rawa na iVolatabu era tabaka na lotu e kea. Levu na gauna, era sega ni kila na ibalebale ni so na tikinivolatabu, qori e vakadredretaka na nodra toso.” E yaco na veisau ni tabaki ena nodra vosa na New World Translation. E kaya e dua na vuvale mai Rwanda e tiko kina e va na itabagone: “Keitou vakavinavinakataki Jiova vakalevu kei na dauveiqaravi yalodina ni solia vei keitou na iVolatabu qo. Keitou ligalala qai sega na ilavo me keitou yadua kina na iVolatabu. Ia qo keitou sa yadua sara ga. Keitou dau wilika vakavuvale na iVolatabu e veisiga me ivakaraitaki ni neitou vakavinavinaka vei Jiova.”
16, 17. (a) Na cava e vinakata o Jiova vei ira na nona tamata? (b) Cava meda vakadeitaka?
16 Toso na gauna, ena vakadewataki na New World Translation ena levu tale na vosa. * E saga o Setani me tarova qori, ia eda nuidei ni vinakata o Jiova mera vakarorogo kece na nona tamata ni vosa vei ira ena vosa matata qai kilai rawarawa. (Wilika Aisea 30:21.) Sa voleka me ‘roboti vuravura na kilaka me baleti Jiova me vaka e ubia na wasawasa na wai.’—Aisea 11:9.
17 Meda vakadeitaka mada ga meda vakayagataka vinaka na isolisoli kece e vakarautaka o Jiova, wili kina na iVolatabu qo ni rokova na yacana. Saga me dau vosa vei iko e veisiga ni o wilika nona Vosa, ni sega ni vakaiyalayala na kaukaua e tu vua me rogoca na noda masu. Qo eda na kilai Jiova vinaka kina nida lomani koya tiko ga.—Joni 17:3.
^ para. 2 Raica na iKuri A1 ena New World Translation kei na ulutaga “How Can You Choose a Good Bible Translation?” ena Vale ni Vakatawa vakavalagi ni 1 Me, 2008.
^ para. 7 E vakamacalataki na tikina qo ena so tale na ivola, ia era sega ni duavata kece kina na dauvakadidike.
^ para. 7 Raica na New World Translation of the Holy Scriptures—With References, Appendix 1A “The Divine Name in the Hebrew Scriptures,” t. 1561.
^ para. 16 A sevutaki na Vakadewa ni Vuravura Vou vakaViti ena Tiseba 19, 2014, e vakadewataki mai na itabataba vakavoutaki ni New World Translation 2013.


text:
2 Tui
Chapter 13
E nai ka ruasagavulu katolu ni yabaki i Joasi na luvei Asaia, na tui Juta, e sa yaco me tui Isireli mai Samaria o Jioeasi na luve i Jeu, ka mani tinikavitu taucoko na yabaki na dede ni nona lewa.
2 E sa dau caka ca o koya e na mata i Jiova, ka ucuya nai valavala ca Jeropoami na luve i Nipati, o koya ka vakai-valavalacataki Isireli. E a sega ni bau biuta laivi o koya.
3 Sa qai tubu cake mai na cudru i Jiova vei ira na Isireli, ka sa mani soli ira yani o Koya ki na ligai Asaeli na tui Siria, kei na liga i Peni-Etati na luve i Asaeli, e na nodra veisiga taucoko.
4 Sa qai vakamamasu o Jioeasi vei Jiova, ka sa rogoci koya o Jiova; ni sa raica o Koya na nodra rarawa na Isireli, ni sa vakararawataki ira o tui Siria.
5 Ia o Jiova sa qai solia vei ira na Isireli e dua na dauveisereki, ka ra sa mani dro bula mai na ligadra na kai Siria; ka ra sa vakatawana tikoga na nodra vale laca na Isireli me vaka ga mai liu.
6 Era sa sega ga ni biuta rawa nai valavala ca mai na vuvale i Jeropoami, o koya ka vakaivalavalalcataki Isireli, ia era sa lako muria tikoga; ka se tiko voli ga e Samaria na matakau.
7 Ni a biuta tu ga mai ki na mataivalu i Jioeasi era lewe limasagavulu na dauvodo ose, tini na qiqi ni valu, kei na tini na udolu na sotia era taubale e yavadra, ni sa vaqeavutaki ira oti o tui Siria ka vakayacori ira me ra kuvu ni qele sa dau samulaki.
8 Na vo ni cakacaka i Jioeasi, na veika kece e sa cakava o koya, kei na nona kaukauwa, era sega li ni volai ena kedra i vola tukutuku ni veigauna na tui Isireli?
9 Sa mani moce vata kei ira na nona qase o Jioeasi, ka ra sa buluti koya mai Samaria. Sa qai sosomitaki koya o Jioasi na luvena.
10 E nai ka tolusagavulu kavitu ni yabaki i Jioasi na tui Juta, sa yaco me tui mai Isireli o Jioasi na luve i Jioeasi mai Samaria ka vakatulewa tiko e kea me rauta ni tini ka ono na yabaki.
11 Sa daucaka ca sara o koya e na mata i Jiova, ka sega ni biuta laivi o koya nai valavala ca i Jeropoami na luve i Nivati, ka vakaivalavalacataki Isireli, ia sa lakova ka cakava ga.
12 Ia na kena vo ni cakacaka i Jioasi, na ka kece e cakava, na nona kaukauwa ka vala kina o koya kei Amasaia na tui Juta, e sega beka ni volai e na kedra i vola tukutuku ni veigauna na tui Isireli?
13 Sa qai moce vata kei ira na nona qase o Jioasi. Sa qai dabeca na nona i dabedabe vakatui o Jeropoama. Sa qai bulu mai Samaria o Jioasi kei ira na tui Isireli.
14 Sa mani tauvi Ilaisa e dua na mate dauveiveitauvi ka sa na mate kina. Sa lako sobu sara mai vei koya o Jioasi na tui Isireli ka tagicaki koya sara e matana, ka tukuna, "Ulei na tamaqu, na tamaqu, na qiqi ni valu i Isireli kei ira na dauvodo ose!"
15 Sa qai tukuna vei koya o Ilaisa, "Mo taura e dua na dakai titi kei na so na gasau." Sa mani taura sara o koya e dua na dakai titi kei na so na gasau.
16 Sa qai tukuna sara o koya vei tui Isireli, "Mo biuta na ligamu e na dakai." Sa biuta sara o koya na ligana e na dakai, ka sa biuta yani oilaisa na ligana ki na dela ni ligana na tui.
17 Sa tukuna sara o koya, "Dolava na katuba leka donuya na tokalau"; ka sa dolava sara o koya. Sa tukuna sara vua o Ilaisa, "Vanataka"; sa vanataka yani o koya. Ka sa tukuna o koya, "Na gasau ni veisereki i Jiova kei na gasau ni veivakabulai mai vei ira na kai Siria; ni dodonu mo samuti ira na kai Siria mai Afeki me yacova ni o sa vaqeavutaki ira."
18 Sa qai tukuna o koya, "Mo taura na gasau;" sa taura sara o koya. Sa tukuna vei tui Isireli o koya, "Samuta na qele"; sa samuta vakatolu, ka qai cegu.
19 Ia sa cudruvi koya na tamata ni Kalou, ka tukuna, "E dodonu mo a samuta vakalima se vakaono; o na samuti Siria talega kina vakaoqo me yacova sara ni o sa vaqeavutaki koya! Ia oqo, o na samuti Siria ga vakatolu."
20 Sa qai mai mate o Ilaisa, ka ra sa buluti koya sara. Donuya na vula i tubutubu ni yabaki o ya, era sa cakava mai na kai Moape e dua na kaba vakaivalu.
21 Sa qai yaco, ni ra sa buluta tiko e dua na tamata; vakasauri era sa raica rawa e dua nai lawalawa batikadi; ka ra sa mani biuta ga yani na tamata o ya ki nai bulubulu i Ilaisa; ia ni ra sa tukuca sobu na yago ni tamata o ya ka tara sara na sui nei Ilaisa, sa bula tale ka tucake tale e yavana. Era Sa Taura Tale Na Isireli Na Veikoro Mai Vei Siria
22 Ia o Asaeli na tui Siria sa vakatotogani Isireli e na gauna taucokoi Jioasi.
23 O Jiova sa lomani ira dina, ka sa yalololoma talega vei ira, ka kauwaitaki ira baleta na Nona veiyalayalati vei Eparaama, Aisake, kei Jekope ka sega ni via vaqeavutaki ira se vakasavi ira tani mai na Nonai Serau.
24 Sa qai mai mate o Asaeli na tui Siria. Sa qai vakatulewa o Peni-Etati na luvena.
25 Ia o Jioasi na luve i Jioeasi sa taura lesu tale mai e na liga i Peni-Etati, na luve i Asaeli, na veikoro ka a kauta tani e na liga i Jioeasi na tamana e na i valu. E vakatolu na nona vakadrukai koya o Jioasi ka taura lesu tale mai vua na veikoro e nei Isireli.


text: 16 Era lako mai vua na Farisi kei ira na Setoki mera vakatovolei koya, era kerei koya me vakaraitaka vei ira e dua na ivakatakilakila mai lomalagi.+2 E qai kaya vei ira: “Ni karobo mai, oni dau kaya, ‘Ena draki vinaka ni botaira na vanua,’3 ena mataka oni kaya, ‘ena batabata qai tau na uca nikua ni botaicake na vanua qai buto na lomalagi.’ Oni kila rawa na irairai ni lomalagi, ia oni sega ni kila na ivakatakilakila ni gauna.4 E dau vakasaqara na ivakatakilakila na itabatamata ca qai dau veibutakoci,* ia ena sega sara ni vakaraitaki vei ira e dua na ivakatakilakila,+ na ivakatakilakila ga i Jona.”+ E biuti ira tu o koya qai gole yani.5 Ni ratou yaco i tai na tisaipeli, eratou qai kila ni ratou guilecava me ratou kau madrai.+6 E kaya vei ratou o Jisu: “Me rai tiko na matamudou, dou qarauna na nodra leveni na Farisi kei na nodra leveni na Setoki.”+7 Eratou veikayaka: “Tou sega ni bau kau madrai mai.”8 Ni rogoci ratou o Jisu, e kaya vei ratou: “Na cava dou kaya tiko kina ni dou sega ni kau madrai mai o kemudou e lailai na nomudou vakabauta?9 Dou se sega tiko ga ni taura rawa, se nanuma na lima na ibuli era vakani kina na 5,000 kei na levu ni basikete dou vakasinaita?+10 Se na vitu na ibuli era vakani kina na 4,000, kei na vica na basikete* dou vakasinaita?+11 Dou sega ni taura rawa vakacava niu sega ni vakamacalataka tiko vei kemudou na madrai? Dou qarauni kemudou ga mai na nodra leveni na Farisi kei ira na Setoki.”+12 Eratou sa qai taura rawa ni a sega ni tukuna tiko me ratou qarauna na leveni ni madrai, ia me ratou qarauna na nodra ivakavuvuli na Farisi kei na Setoki.13 Ni yaco yani o Jisu ina yasayasa o Sisaria Filipai, e tarogi ratou na nona tisaipeli: “Na cava era tukuna eso me baleta na Luve ni tamata?”+14 Eratou kaya: “Eso era kaya ni o Joni na Dauveipapitaisotaki,+ eso tale era kaya ni o Ilaija,+ eso era kaya ni o Jeremaia se dua vei ira na parofita.”15 E kaya vei ratou: “Vakacava o kemudou, cava dou nanuma?”16 E sauma o Saimoni Pita: “O kemuni na Karisito,+ na Luve ni Kalou bula.”+17 Mani kaya vua o Jisu: “O sa kalougata Saimoni na luvei Jona, ni sega ni vakatakila vei iko na tamata* na ka qo, na Tamaqu ga mai lomalagi.+18 Au tukuna tale ga vei iko Pita,+ au na tara na noqu ivavakoso ena delanivatu qo,+ ena sega ni vakamalumalumutaka rawa na matamata kei iBulubulu.*19 Au na solia vei iko na ki ni Matanitu vakalomalagi, na ka kece o vauca e vuravura sa na vauci oti mai lomalagi, na ka kece o sereka e vuravura sa na sereki oti mai lomalagi.”20 E qai vakaroti ratou matua na tisaipeli me ratou kua ni tukuna ni o koya na Karisito.+21 Tekivu mai na gauna ya, sa dau tukuna tiko vei ratou na nona tisaipeli o Jisu ni dodonu me lako i Jerusalemi me sotava kina e levu na ka rarawa vei ira na qase, na iliuliu ni bete, kei ira na vunivola, ena vakamatei, ia ena vakaturi ena ikatolu ni siga.+22 E kauti koya vakatikitiki o Pita qai vunauca: “Me kua ni va qori nomuni rai Turaga, ena sega sara ni yaco qori vei kemuni.”+23 Ia e vakanadakui Pita qai kaya vua: “Lako tani i dakuqu, Setani! O iko na dau veivakatarabetaki, ni sega ni tiko vei iko na vakasama ni Kalou, na vakasama ga vakatamata.”+24 E qai kaya o Jisu vei ratou na nona tisaipeli: “Ke dua e via muri au, me kua tale ni muria na lomana, me colata ga na nona kaunirarawa* qai muri au tiko ga.+25 O koya e via maroroya na nona bula ena vakayalia, ia o koya e vakayalia na nona bula ena vukuqu, ena rawata tale.+26 Ena yaga vakacava vua e dua ke rawati vuravura taucoko, ia e qai vakayalia na nona bula?+ Se na cava ena solia na tamata me isau ni nona bula?+27 Ena lako mai na Luve ni tamata kei ira na nona agilosi ena lagilagi i Tamana, ena qai saumi ira yadua na tamata me vaka na nodra ivalavala.+28 Au tukuna vakadodonu vei kemudou, era tiko qo eso era na sega mada ni mate, ia era na raica rawa na nona lako mai na Luve ni tamata ena nona Matanitu.”+


text:
WASE 30
Nodrau Veiwekani o Jisu kei Tamana
-
KALOU E TAMAI JISU
-
YALAYALA NI VEIVAKATURI
Era beitaki Jisu eso na Jiu ni beca na Siga ni Vakacecegu, e mani kaya o Jisu: “E cakacaka tiko ga o Tamaqu me yacova mai qo, au cakacaka tale tiko ga o yau.”—Joni 5:17.
E sega ni vakatabui ena lawa ni Siga ni Vakacecegu na ka e cakava o Jisu. Nona cakacaka vakavunau kei na veivakabulai e vakatotomuria kina na nona dau caka vinaka na Kalou. Qori na vuna e caka vinaka kina e veisiga o Jisu. Ia e vakacudrui ira vakalevu na dauveibeitaki na ka e kaya o Jisu ra qai via vakamatei koya. Na vuna?
Era nanuma ni beca o Jisu na Siga ni Vakacecegu ena nona veivakabulai, era cudru tale ga vakalevu ni kaya e Luve ni Kalou. Era okata me vosavakacaca nona kaya o Jisu ni Kalou na Tamana, e vaka me vakatauvatani koya kina kei na Kalou. Sega ni rere o Jisu qai vakamacalataka vei ira nona veiwekani talei kei na Kalou. E kaya: “E lomani Luvena o Tamana, e vakaraitaka vua na ka kece e dau cakava.”—Joni 5:20.
E Vunibula na Tamada, qai vakaraitaka qori ena veigauna sa oti ni solia na kaukaua ni veivakaturi vei ira eso. E tomana o Jisu: “Me vaka ga nona vakaturi ira na mate o Tamana qai vakabulai ira, o Luvena tale ga e vakabulai ira ga e vinakata.” (Joni 5:21) Qori e dua na ka totoka eda rawa ni vakanuinui kina ena gauna se bera mai! Ia ena gauna mada ga qo, sa veivakabulai tiko vakayalo na Luvena. E kaya kina o Jisu: “Au tukuna vakadodonu vei kemuni, o koya e rogoca noqu vosa qai vakabauti koya e talai au mai ena bula tawamudu, ena sega ni lewai, ia ena lakosivita na mate me bula.”—Joni 5:24.
Me yacova mai na gauna qori, a se bera ni vakabula o Jisu e dua mai na mate, ia a kaya vei ira na dauveibeitaki ni na yaco dina na veivakaturi: “Sa voleka mai na gauna mera rogoca kina na domona o ira kece na tu ena ibulubulu nanumi mera tucake mai.”—Joni 5:28, 29.
E vakatubuqoroqoro dina na ka ena cakava qori o Jisu, ia e vakamatatataka ni se cecere tiko ga na Kalou ni kaya: “Au sega ni cakava rawa e dua na ka vakataki au ga. . . . [Au] sega ni muria na lomaqu, na loma i koya ga e talai au mai.” (Joni 5:30) Ia e vakamacalataka o Jisu nona itavi bibi ena vakayacori ni inaki ni Kalou, se bera tiko ni cakava e matanalevu. Sega nira qai mai rogoca ga vei Jisu na dauveibeitaki na ka qori. E tukuna vei ira o Jisu: “Oni a tala eso na tagane vei Joni [na Dauveipapitaisotaki], e vakadinadinataka tale ga o koya na ka dina.”—Joni 5:33.
Era sa rairai rogoca na dauveibeitaki ena rauta na rua na yabaki yani e liu, ni a tukuna o Joni vei ira na iliuliu ni lotu vakaJiu ni na qai muri mai o koya e vakatokai me “na parofita” kei na “Karisito.” (Joni 1:20-25) Sa vesu tu o Joni, era dau doka e liu na dauveibeitaki. E kaya kina o Jisu: “Oni via marautaka vakalekaleka ga na nona rarama.” (Joni 5:35) Ia o Jisu e ivakadinadina uasivi vei Joni na Dauveipapitaisotaki.
“Na cakacaka sara ga e lesi au kina o Tamaqu meu vakacavara au sa cakava tiko [okati kina na cakamana se qai vakayacora oti ga], au vakadinadinataka tale ga ni talai au mai o Tamaqu.” E tomana o Jisu: “Na Tamaqu e talai au mai e tukuni au tale ga.” (Joni 5:36, 37) Kena ivakaraitaki, na Kalou a tukuni Jisu ena gauna e papitaiso kina.—Maciu 3:17.
E sega gona nodra iulubale ni cati Jisu o ira era beitaki koya tiko. Na iVolatabu mada ga era kaya nira dau dikeva e tukuni Jisu. Sa qai tinia o Jisu: “Ke oni vakabauti Mosese dina oni na vakabauti au tale ga, ni a vola o koya na ka e baleti au. Ia ke oni sega ni vakabauta na ka e vola, oni na qai vakabauta vakacava na noqu vosa?”—Joni 5:46, 47.


text:
iVola Mai na iLawalawa Dauvakatulewa
Vei Kemuni na Lomani Jiova:
E kaya o Jisu: “Oni na kila na ka dina, na ka dina ena qai sereki kemuni.” (Joni 8:32) E veiuqeti dina na vosa ya! E buroro na ivakavuvuli lasu ena “iotioti ni veisiga” e vakilai kina e levu na ka dredre, ia se rawa ga ni kilai na ka dina. (2 Timoci 3:1) O se nanuma tiko na imatai ni gauna o kila kina na ka dina ena Vosa ni Kalou? Sega ni vakabekataki ni o marautaka!
E bibi vei keda na kilaka dodonu da qai gumatua ni tukuna yani, meda bulataka tale ga. Ena rawa qori ke da tiko ga ena loloma ni Kalou. Cava e vauci kina? E saumi na taro qo ena vosa a cavuta o Jisu ena bogi ni bera ni mate. E kaya vei iratou nona yapositolo yalodina: “Ke dou muria na noqu ivunau, au na qai lomani kemudou tiko ga, me vaka ga na noqu muria na ivakaro i Tamaqu qai lomani au tiko ga o koya.”—Joni 15:10.
Eda kila ni a tiko ga o Jisu ena loloma ni Kalou ni a talairawarawa ena ivakaro i Tamana. Meda va tale ga qori o keda nikua. Ena gadrevi meda bulataka na ka dina eda vulica meda tiko ga kina ena loloma ni Kalou. Ena bogi vata ga ya a kaya o Jisu: “Ke dou kila na ka kece qo, dou na qai marau ke dou cakava.”—Joni 13:17.
E nuitaki ni na yaga na ivola qo ena nomu bulataka na ka dina o vulica mo tiko ga kina “ena loloma ni Kalou . . . ni oni nuitaka tiko na bula tawamudu.”—Juta 21.
iLawalawa Dauvakatulewa ni iVakadinadina i Jiova


text:
12
Zamazama nia ri Miriami e Eroni sa Tasidia
1 Haba ia Mosese si keke barikaleqe Itiopia, meke zamazama nia na lopu qetu nia ri Miriami e Eroni se Mosese. 2 Meke vari nanasa pulei teledia sari karua, “Vegua, koe Mosese eke mo si zama mae se Zihova, ba lopu boka zama mae tugo koa gita kara si Asa?” Avosia e Zihova sapu gua zama nia ri karua. 3 Ba se Mosese si keke tie va pepekae hola, holani sa sari doduru tie pa popoa pepeso.
4 Meke hinoqa zama la koari Mosese e Eroni meke e Miriami se Zihova, “Hiva betoni gamu Rau si gamu ka ṉeta pude vura mae koa Rau koasa Ipi Hopena,” ke topue la sari ka ṉeta. 5 Meke gore mae pa korapa lei se Zihova meke turu Nana pa sasadana sa Ipi Hopena meke titioko la koari Eroni e Miriami, ke ene sage la sari karua. 6 Meke zama la koari karua se Zihova, “Ego, mi va avoso maei kamahire sari na Qua zinama. Totoso koa koa gamu sari na poropita si vata gilana pule Nau koa rina dinogodogorae tadirini si Rau, meke zama koarini pa pinutagita. 7 Ba koe Mosese sa Qua nabulu si votikaena hola totoso zama koa sa si Rau. Ura ele vizatia Rau si asa pude koimata ni sari doduru Qua tinoni Izireli.* Hib 3:2 8 Pa ginugua mo asa si hoke turu variva tia i meke vari vivinei va bakali si gami karua, ba lopu koari na zinama vapae. Meke dogoria tugo sa sa kinehaqu Rau. Ba na vegua tu ke zama panipania tu gamu kara se Mosese sa Qua nabulu?”
9 Bugoro ni e Zihova si arini, ke taluarae si Asa, 10 meke sipu taluarae sa lei koasa Ipi Hopena, si hinoqa raza ia keke minoho kaleana se Miriami, keoro toa guana sinou sa tinina. Sipu doṉo la se Eroni koasa, si dogoria sa sapu raza ia na minoho sa doduru tinina, 11 ke zama la koe Mosese si asa, “Kei baṉara, tataruni gami, mamu taleosoni sari na mami dinuviduvili. 12 Mu lopu gunia keke haha podo va kaleana sapu ta ṉovala kukuru tinina si asa.”
13 Ke zama la koe Zihova se Mosese, “Ke Zihova, Mu salaṉia si asa!” gua.
14 Olaṉa se Zihova, “Be guana loroa sa tamana sa isumatana, si kote koa kurekure ka zuapa rane si asa. Ke va vura taloa ia mo koasa butubutu; beto asa, si kote boka tava nuquru pule pa korapa butubutu si asa.” * Nab 5:2-3 15 Ke ta hitu vura paki koasa butubutu si asa ka zuapa rane, meke koa noso sari doduru tie, osolae ta vagi nuquru pule pa korapa butubutu si asa. 16 Pa mudina asa, si taluarae pa Hazeroti sari na tinoni meke la koa pa korapa qega pa Parani.


text:
VUNAU KEI NA VEIVAKAVULICI E VEIYASA I VURAVURA
Urope
-
VANUA 47
-
LEWENIVANUA 743,421,605
-
DAUTUKUTUKU 1,614,244
-
VULI IVOLATABU 842,091
Kilaleca, Ia e Tauyavu Kina na Vuli iVolatabu
E gauna marautaki vei ira na mataveitacini e Igiladi kei ira na vulagi mai na so tale na vanua, na soqo cokovata ni veimatanitu e Lodoni. Erau gole ina dua na otela o Andrew kei Elizabeth me rau lai vakabula vei ira na mataveitacini mai vanuatani. E raica o Elizabeth e dua na marama e rakorako nona isulusulu, e lai mokoti koya sara ni nanuma nidua vei ira na tacida mai vanuatani. Ia e kidacala na marama ya, mani kere veivosoti vua o Elizabeth qai kaya: “Vosoti au, au nanuma de o dua vei ira na mata!”
“Na mata cava?” e taroga na marama e kilalecataka o Elizabeth.
E dusia sara o Elizabeth na ivakatakilakila ena desi era kidavaki toka kina na tacida, qai kurabuitaka na nona kaya na marama ya: “Sa dua na ka totoka. Vakacava, au vaka na iVakadinadina i Jiova?”
Erau veitalanoa sara, sa qai kila o Elizabeth ni yaca ni marama ya o Vivien, e cavutu mai Nigeria rau qai toka veivolekati ga kei Elizabeth. A vakadonuya o Vivien me vulica na iVolatabu, me ratou vuli tale ga na luvena. E liu se mokoti Vivien o Elizabeth, ia qo sa mokoti rau na veiwatini o Vivien ni rau yaco yani ena nona vale. Nodrau sota vakacalaka kei Elizabeth e tarai Vivien sara ga. Erau kidacala o Andrew kei Elizabeth ni gauna erau vakaraitaka kina na ivola na Kaya na iVolatabu, e tukuna o Vivien ni sa tiko rawa vua na ivola ya, sa dau wilika tale tiko ga kei ratou na va na luvena. Ni rau tukuna vei Vivien na veiwatini ni rawa ni vulici wale ena ivola ya na iVolatabu, sega ni bera nona kaya: “Tou sa tekivu sara ga qo!”
Nona iVola e Dua na Tacida
A tauyavu ena Noveba 2014, na imatai ni ivavakoso ena vosa vakaRomany e Slovakia. Era papitaiso ena dua na soqo ni tabacakacaka se qai caka toka ga qo e le 21 na dautukutuku era vosataka na vosa qori ra qai koro vataga. Era le 495 na tiko ena iVakananumi. Qo na nona ivola e dua vei ira na tacida tagane a papitaiso:
“Au lewena na matatamata na Roma, e Žehra, Slovakia. Ena nodra rai e levu na yago vulavula ena vanua au tiko kina, keimami matatamata duka qai dauveitokiyaki, keimami daulasu, daubutako tale ga. Niu via lai lotu, e vakatalai au na italatala qai kaya ni sega ni dodonu meu gole yani e kea. Na ka kece qori e vakavuna noqu raici ira vakatani na yago vulavula. Era qai sureti au na iVakadinadina i Jiova ina nodra Vale ni Soqoni. Au a nanuma ni na vaka ga na ituvaki au sa sotava oti. Ia au kidacala ni se bera mada ga niu curu ina Vale ni Soqoni, e kauaitaki au e dua na turaga yago vulavula, mai lululu sara. Au sega ni vakarorogo vinaka ena ivunau soqovi levu niu vakasamataka tiko ga, ‘E rawa vakacava nira vinaka vei au o ira kece qo?’
“Niu lesu i vale ni oti na soqoni, au sega ni moce niu vakasamataka tiko ga na veika e yaco ena Vale ni Soqoni. Au mani nanuma meu gole tale meu raica ke sa veisau na veika vinaka e vakayacori vei au. Na ikarua ni gauna qo, e sa qai vinaka ga nodra ivakarau vei au na tiko ena Vale ni Soqoni, e vaka ga keimami sa veitokani makawa tu. Au gole tiko ga ina soqoni, au papitaiso sara ni toso na gauna. Era yalovinaka tu ga na mataveitacini niu papitaiso oti, era vakamareqeti au tu ga. Na kakana era dau solia vei au ena so na gauna e totoka sara mai na veika era kania! Au via lewena tiko ga na isoqosoqo qo, au via qarava tale ga na Kalou o Jiova me tawamudu.”
Saumi na Nona Masu me Vunau
A vodo basi tiko e dua na tacida yalewa o Aysel mai na tauni o Ganja me gole i Baku, e Azerbaijan. A vakaraitakasara vei Jiova ena masu ni via veitalanoa vakaivolatabu kei na dua. Sa tiko na vanua me dabe kina o Aysel ena basi, ia e vinakata e dua na marama me lai dabe tikivi koya. Ni rau veitalanoa tiko, e vakamua sara ina iVolatabu o Aysel na veitalanoa. E kaya na marama ya ni lomani Jisu qai via kila e levu tale na ka me baleti koya. Erau dui solia na nodrau naba ni talevoni, rau qai veivosakitaka me rau sota tale. E kerei Aysel na marama ya me kauta tiko yani nona iVolatabu.
Ni lesu i Ganja o Aysel, e lai sikovi koya sara na marama tataleitaki ena nona vanua ni cakacaka. E tukuna na marama ya ni tiko na nona “ivola ni masu” e dau wilika e veisiga. E kurabuitaka o Aysel ni ivola ni masu ya na ivola Dikeva na iVolatabu e Veisiga ni 2013! A tauyavu sara na vuli iVolatabu, qai marau vakalevu o Aysel ni vakadoudoutaki koya o Jiova me vunau tawalokuci.
Nona iVola ni Vakavinavinaka e Dua na Kaivesu
Qo e dua na ivola mai Sipeni:
“Taumada, au via vakavinavinakataka na nomuni sasaga me vunautaki vei ira na tamata kece na itukutuku ena iVolatabu.
“Au sotavi ira na iVakadinadina i Jiova ena imatai ni gauna e Tiranë, Albania, ena 15 na yabaki sa oti. Au a lewe tu ni dua na ilala kei na le ciwa tale, au qai qoroya nona doudou e dua na iVakadinadina me gole yani vei keitou. Era dau rere na vosa vei keitou e levu, ia e mai vosa vei keitou na tacida ya qai sega ni rere ni keitou vakaiyaragi tu. Dua na ka noqu qoroya nona yaloqaqa ni vakamacalataka vei keitou na iVolatabu.
“Niu mai tiko e Sipeni, e veisiko yani e valeniveivesu ena va na yabaki sa oti e dua na iVakadinadina qai suretiau meu vulica na iVolatabu. Au vakadonuya, au qai tekivu vakila sara ga mai na gauna ya na veisau ena noqu bula. Au sa sega ni dau voravora se yalokatakata. Sa vica qo na yabaki noqu sega ni vakavuca. Noqu mai kilai Jiova e vakainaki kina noqu bula. Au dau saga meu veimaliwai vinaka kei ira eso tale, sa dua toka vakacaca na yabaki noqu dua na dautukutuku bera ni papitaiso.
“Sa 12 na yabaki noqu tu e valeniveivesu, ia na marau kei na vakacegu au sa vakila toka qo me 4 na yabaki au a sega ni bau vakila e liu. Qori na ka au dau vakavinavinakataka vei Jiova e veisiga.
“Au sarava ena vica na macawa sa oti eso na vidio ena jw.org. Dua na ka noqu luluvu ena kena italanoa na tacida tagane a tu ena dua na valeniveivesu mai Merika. Au sega ni dau luluvu totolo, ia au sega ni tarova rawa na wainimataqu niu raica na veiveisau e cakava ena nona bula.
“Me vakalougatataka mada ga o Jiova na nomuni sasaga moni vunau vei ira na tamata kece ena kenavakadewataki na itukutuku vinaka ena duidui vosa, kei na neimami dau sikovi na tu e valeniveivesu.
“Vinaka sara vakalevu.”
“Au sa Qai Vakila qo na Lomavakacegu”
E kaya o Felicity, e dua na marama yabaki 68 mai Suwiteni: “A sega ni vakainaki tu noqu bula, au qai dau vakamumuri tu ga. Dua na ka noqu vinakata meu lomavakacegu, ia e dreve kece noqu sasaga.” E sega ni marautaka o Felicity na veika e vulica ena lotu Katolika, mani vakadikeva na ka era vakabauta na veimatalotu tale eso. E lai tini sara ena vakatevoro kei na cakaisausau.
Dua na ka nona yalolailai ni sega ni vakainaki tu na nona bula, e dau vakasamataka kina ena so na gauna me vakamatei koya. “Au tagi qai kaci vakadomoilevu vua na Kalou, au kerea me vakaraitaka vei au na ka e vinakata meu cakava. Oti e rua na macawa, sa tukituki tu ena noqu matanikatuba e dua na cauravou. E matadredredre qai taroga keu via rogoca na Vosa ni Kalou. Au kaya lo ga, ‘O segai, kemuni na Kalou, au a sega ni kerea qo—mera lako mai na iVakadinadina i Jiova!’”
A via sogota na katuba o Felicity, ia e nanuma me sa vakarorogo mada ga. A qai vakadonuya me vulica na iVolatabu ena ivola Kaya na iVolatabu. E kaya o Felicity: “Levu sara ga na ka vou au mai vulica ena iVolatabu.” A papitaiso ena dua na soqo ni veiwasewase e Suwiteni ena 2014. Sa rawa ni kaya ena gauna qo: “Au vaqaqara voli ena noqu bula taucoko. Au sa qai vakila qo na lomavakacegu.”


text:
Duanadrau na Yabaki sa Oti
—1916
ENA itekitekivu ni 1916, sa dua toka vakacaca na yabaki na veiraravui ena iValu Levu qai kilai e muri me iMatai ni iValu Levu. Era mate e levu ena ivalu qori.
E vakamacalataka Na Vale ni Vakatawa ni 1 Janueri, 1916: “Na veivaluvaluti qo e vakavuna mera lotu kina eso, ra vakasamataka tale ga vakabibi nodra gauna se bera mai.” E tomana na ulutaga qori: “Meda vakamareqeta noda itavi dokai, vakayagataka vinaka na keda ituvaki, meda yaloqaqa qai gumatua ni qarava na Kalou kei na kacivaki ni nona itukutuku.”
Era vakayaloqaqataki na mataveitacini ena tikinivolatabu ni yabaki 1916 me ‘kaukaua nodra vakabauta,’ e yavutaki qori ena Roma 4:20 mai na iVolatabu na King James Version. Era muria qori e levu na Gonevuli ni iVolatabu ra qai vakalougatataki kina.
Talai Eso Mera Veivakayaloqaqataki
E talai ira na ivakatawa dauveilakoyaki na Watch Tower Society mera sikovi ira na Gonevuli ni iVolatabu. Qori mera laiveivakayaloqaqataki qai veidusimaki. E veimama na milioni na maile na balavu ni vanua era lakova na le 69 na tacida qori ena 1916.
A vunau ena dua na soqo ni veiwasewase e Norfolk, Virginia, o Walter Thorn, e ivakatawa dauveilakoyaki. E vakatauvatana o koya na nodra vala na lotu vaKarisito ina iValu Levu. E kaya: “E rauta ni ruasagavulu ina tolusagavulu na milioni era valu tiko ena gauna qo. . . . Ia e dua na mataivalu era se sega ni kila tu e levu. Era nona sotia na Turaga. Era vala tiko me vakataki ira ga na sotia i Kitioni, ia e sega ni vakayago na nodra iyaragi. Era vala tiko ena vuku ni ka dina kei na ka e dodonu, era vala tiko ena ivalu vinaka ni vakabauta.”
Veiqaravi ena Gauna ni iValu
Era mavoa qai mate e sivia na dua na milioni ena veiraravui ena uciwai na Somme e Varanise ena icavacava ni yabaki 1916. Ia era veitokoni tiko ga ena ivavakoso na tacida gugumatua ena so tale na yasa i Varanise ena gauna dredreqori. E tabaki ena Vale ni Vakatawa ni 15 Janueri, 1916, na ivola nei Joseph Lefèvre, e dua na Gonevuli ni iVolatabu a dro mai Denain e Varanise, nira curuma yani vakaukaua na mataivalu ni Jamani ena 1914. E gole sara i Parisi qai maliwai ira e kea na Gonevuli ni iVolatabu era lewena na ivavakoso duadua ga ena vanua qori. E dau tautauvimate o Joseph, ia e liutaka kece na soqoni ena ivavakoso.
Dua na gauna e muri e tomani Joseph o Théophile Lequime, a dro tale ga mai Denain. A gole e liu i Auchel e Varanise o Théophile qai vakadewataka e kea eso na iulutaga mai na Vale ni Vakatawa, e vakauta sara vei ira na mataveitacini era tu ena so na vanua vagalala e Varanise. Era qai vakatalai koya mai keri na ivakalesilesi ni mataivalu nira kasamitaka nona cakacaka. E vakabauta o Joseph ni isau sara ga ni nona masu na nona yaco yani i Parisi o Théophile.
E vuavuaivinaka sara nodrau cakacaka e Parisi. E kaya o Joseph: “Sa rauta ni le vasagavulukalima qo na lewe ni ivavakoso . . . E levu vei ira qori era sa vakila na totoka kei na bibi ni yalayala qai totolo sara nodra toso vakayalo. E voleka ni lewe ni ivavakoso kece era tiko ena soqoni e veimacawa.”
Era Tawaveitovaki
E vakatovolei na nodra tawaveitovaki na tacida ena gauna ni ivalu. Ena vuku ni dua na lawa vou ni matanitu o Peritania e vakatokai na Military Service Act, era vakaroti kece kina na tagane mai na yabaki 18 ina 40 mera lewena na mataivalu. Ia e levu na Gonevuli ni iVolatabu era dei tu ga ena nodra tawaveitovaki.
Kena ivakaraitaki, e tabaki ena Vale ni Vakatawa ni 15 Epereli, 1916, na ivola nei W. O. Warden mai Sikoteladi. E kaya ena ivola qori: “E sa yabaki 19 qo e dua noqu cauravou. E vakadinadinataka ena nona sega ni curu ena mataivalu ni dodonu ga meda talairawarawa vua na Turaga. Ke manitukuni me sa lauvana ni se sega ga ni via lewena na mataivalu, au vakabauta ni na vukei koya o Jiova me dei ena ka e dina qai dodonu.”
E sega ni via lewena na mataivalu o James Frederick Scott, e dua na cauravou painia mai Edinburgh, Sikoteladi. Qori e vakavuna nona veilewaitaki. Ni rogoci kece na ivakadinadina, e vakadeitaka na mataveilewai ni o James e “sega ni vauci ena lawa,” mani talaci nona kisi.
Era kerea e le 264 na tacida mera kua ni curu ina mataivalu. Ia ena Seviteba, e soli ga vei ira e le 23 na cakacaka e sega kina na veivakamatematei. “E duidui na itotogi e tau” vei ira na kena vo, ra qai “vakacakacakataki vakaukaua ena caka gaunisala, qaqi vatu kei na levu tale.” Na ripote qori e tabaki ena Vale ni Vakatawa ni 15 Okotova, 1916. E lima ga na tacida e vakadonui mera kua ni curu ena mataivalu.
Vakacegu o Charles Taze Russell
A liutaka voli ena gauna ya o Charles Taze Russell nodra cakacaka na Gonevuli ni iVolatabu. Ena 16 Okotova, 1916, a gole ena dua na ilakolako vakavunau ena ra kei Merika. E sega ni qai lesu ina nona itikotiko ni mai vakacegu ena ika31 ni Okotova, ena sitimanivanua e vodo tiko kina e Pampa, Texas. Sa yabaki 64 toka ena gauna qori.
Era sega ni vakasamataka rawa na tacida e dua me sosomitaki Charles Taze Russell. E tabaki ena Vale ni Vakatawa ni 1 Tiseba, 1916, na veika e vinakata me baleta na cakacaka a liutaka tu mai vakabalavu. Ia o cei ena sosomitaki koya?
Ena qai vakadeitaki qori ena bose vakayabaki ni Watch Tower Bible and Tract Society of Pennsylvania, ena 1917. Era duavata na tiko ena bose ena nodra digidigi. Ia e vakadinadinataki ena veivula e tarava ni na sega ni marautaki vakabalavu na macala ni bose qori, era vakarau sotava tale ga na mataveitacini na veivakatovolei warumisa.


text:
Chesterfield idabedabe ena cemuria
Matailalai ni ivoli
Nanuma oqo
Vintage Chesterfield idabedabe kei cemuria
Rai Vakararaba
Na Chesterfield idabedabe ena cemuria sa ikoya na noda mamare ka madila e dua mai vei ira tale eso, ka dau taura e dua na chesterfield vakasakiti idabedabe. Keitou vakubeci na droini makawa ia a solia me dua tale na vakanananu ena gauna oqo. Yavutaki ena mataqali tufting nei Chesterfield, eda tovolea me da veisautaka na kena bibi. Na dakuna o dau taleitaka na ligamu ena cecere duadua ga ni vakacegu levu. Na idabedabe kei na dakuna e sa caka mai na foam malumu ka rawa ni o marautaka e dua na vakaoti ni Saratoga. Sa kena ibalebale oqo ni sega ni dodonu mo veivukevuke na cushions sa sereka.
Ni yaco mai ki na cemuria, e vinaka cake tu se donu? E relies kece ena nomu rumu ni pepa ia keitou sa vakatura sara ga na cemuria e yasana ka lailai na kena gaunisala. O na rairai vakasamataka tiko na kedrau duidui na dodonu kei na cemuria na kena italanoa. Raitayaloyalotaka mada ni o tucake tu ena mata ni nomu chesterfield idabedabe. Na cemuria dodonu ena tiko ena yasamu imatau kei na dua na cemuria ena tiko ena nomu imawi. E sega walega ni dua na idabedabe rawarawa mo dabe kina ni ko sarava tiko na retioyaloyalo se kauta e dua na moce ena yakavi ni macawa. Ia e dua na chesterfield ni idabedabe ena dua na cemuria e kauta mai ena vakasama ni kalasi, eleilei, cecere, softness.
Me vaka na roka eda dau placid karakarawa me da vakaraitaka kina na yabaki ni gauna oqo, ka solia e dua na marau vou kei na vakasama. Tufted ibulukau, matavinaka ka vakamareta, veiqaravi me dua na ivakatakilakila cecere ni chesterfield oqo idabedabe. Taga vulaitubutubu kei na density sipaji idusidusi vinaka ki na veika totoka idabedabe. Sa vakarautaki tu na digidigi ni veiqaravi me chesterfield na nomu idabedabe ka vakakina kevaka o sa vakacavara na itukutuku. Keimami dau tu ga eke me vukei kemuni mo ni vakacavara na decoration vinaka duadua ni vale.
Product Details
Ologa ivakatagedegede
1~ 3: EPE ologa wavokita na idabedabe
4~ 6: Foam corrugated kateni ologa ena tutu
7~ 8: Kateni pepa ologa ena loma ni idabedabe, oka kina na kena e ra
9~ 12: Vakavavakutaka ilati e tautuba.
FAQ
Q: O iko e dua na kabani ni manufacturer se veisau?
E dua: O keda e dua na buli iyaya ni kena upholstery na ivoli mai na 1985.
Q: Sa evei na nomu volau ni nona?
E dua: Eda sa tiko ena Shunde, Foshan City, Yasana mai Guanggi, Jaina
Q: Na cava na nomu veiqaravi ni volivoli?
E dua: E tiko e dua na noda vakadikeva na volivolitaki. Kevaka e dua na veivakacacani mai na lori se ituvaki vinaka, eda na matanataka na iwali ka solia vei iko na vakasama.
Q: Na cava na nomu MOQ?
E dua: Na noda MOQ e 40HQ se 20GP(E rawa ni vakayagataki eso tale na isau), e rawa ni o veiwaki na ivoli duidui mo cokovata kina e dua na 40HQ se 20GP.
Q: E rawa ni o cakava na veitarogi me baleta na cakacaka ni otela?
E dua: Eda sa sotava na cakacaka me baleta na otela kei na iyaya kece sara e rawa ni veisoliyaka na veisaqasaqa ni buka me vaka na CA117, BS5852, BS7177, BS7176, kei E0/E1.
Q: Na cava na nomu itavi levu ni ivoli?
E dua: Eda sa ga vakayacoka Sofas, Sofabed, Meteresi, Recliners, kei na idabedabe.
Q: E rawa beka ni 'u digitaka na roka?
E dua: Yes, e tiko eso na roka e tu vei keda me da digidigi mai na veimataqali iyaya me vaka na leca kakana e cake, PVC, PU, se isulu.
Q: Na cava na kena gauna?
E dua: Ni keirau sa ciqoma na vakacuruilavo, e rawa ni taura e 30 na ~ 35 na siga.
Q: Na cava na vosa ni sausaumi?
E dua: Na ivakarau ni sausaumi ena FOB ki na SHENZHEN waqa. T/T, 35% vakacuruilavo, vakatautauvatataki ni bera ni caka.
Q: E tiko e dua na nomu ivotavota ni ivoli?
E dua: Sega, Eda sa OEM ka ODM manufacturer, na ivoli kece e vakarawarawataka vei ira na noda kasitama.
Q: E rawa ni cakava na volau ni nona na sabolo?
E dua: Keitou rawa ni vakauta sara ga e loma ni isulu se leca na sabolo oqo. Na ODM ni ivoli e dodonu me lesi me icurucuru ni sabolo ni oti 10 na ota pcs ena lesu tale ki na icurucuru ni sabolo.
Q: Na cava na Lotu warranty ni nomu ivoli?
E dua: Na warranty ni sofas sa 2 veiyabaki ena loma ni vale, 1 yabaki ni leca e tautuba; Meteresi e 10 yabaki ni innerspring vale.


text:
Lomani Ira na Lewenivanua o Jisu
E vakamacalataki ena wase 8 kei na 9 nona cakacaka vakaitalatala o Jisu ena yasayasa o Kalili. E vakaraitaka na nona kaukaua ni vakabulai ira, ia e bibi sara nona vakaraitaka na levu ni nona loloma kei na nona veikauaitaki.
-
E vakabula o Jisu e dua na vukavuka.—Mac 8:1-3
-
E vakabula na nona dauveiqaravi na turaganivalu.—Mac 8:5-13
Vakabulai tinai wati Pita.—Mac 8:14, 15
Vakasavi ira na timoni, vakabulai ira tale ga na rarawa tu. —Mac 8:16, 17
-
E vakasavi ira na timoni rerevaki o Jisu, mera curuma e dua na qele ni vuaka.—Mac 8:28-32
-
E vakabula e dua na paralasi.—Mac 9:1-8
Vakabula na yalewa e tara na bele ni nona isulu, e vakabula tale ga na luvei Jairo.—Mac 9:18-26
E vakabulai ira na mataboko kei na galu.—Mac 9:27-34
-
E sikova na veikoro lelevu kei na koro lalai, me vakabula na veimataqali mate kece kei na malumalumu.—Mac 9:35, 36
Au na vakaraitaka vakacava na levu ni noqu lomani ira eso tale qai kauaitaki ira?


text:
Nuitaki Jiova Qai Cakava na ka Vinaka
“Kua ni . . . vuvutaki ira na daucakacala”
-
Ni o qaravi Jiova tiko, me kua ni vakawelei iko na nodra rawaka na daucaka ca. Mo dei tiko ga ena nomu isausau kei na veivakalougatataki vakayalo
“Nuitaki Jiova qai cakava na ka vinaka”
-
Nuitaka na veivakaukauataki i Jiova ni o vakatitiqa se lomaocaoca. Ena vukei iko mo yalodina tiko ga
-
Ogaoga tiko ga ena vunau
“Mo rekitaki Jiova”
-
Me tiko na gauna mo wilika kina na Vosa ni Kalou qai vakasamataka vakatitobu, mo rawa ni kilai Jiova vinaka
“Tataunaka na nomu sala vei Jiova”
-
Nuitaki Jiova vakatabakidua me vukei iko ena nomu leqa
-
Me vinaka tiko ga nomu itovo ni o tusaqati, vakacacani, se vakaucacataki
“Galu tiko ga ena mata i Jiova qai waraki koya ena vakanuinui”
-
Kua ni cakava na ivalavala e rawa ni vakaleqa noda marau kei na noda taqomaki vakayalo
“Era na taukena na vuravura na yalomalumalumu”
-
Mo yalomalumalumu ni waraki Jiova me na vakaotia na itovo tawadodonu o dau sotava
-
Tokoni ira na tacimu vakayalo, vakacegui ira na yalolailai ena inuinui ni vuravura vou ni Kalou sa tu qo e matada